
بسم الله الرحمن الرحيم.

LEGOS NIGERIA

UNGUWAR AGEGE

Wani ƙwararaɓaɓɓen gida ne ginin ƙasa wanda ko arzikin shahen siminti bai samu ba, gida ne ƙarami sosai kuma marar tsayo dan dama waje za'a iya hango kaiwa da komowar mutanen gidan.

Da gudu na fito daga cikin kurkukun gidanmu wa ni dattijo biye da ni hannunshi riƙe da zabgegiya bulala irinta dukan dawakai, gudu ni ke iyakar ƙarfina tare da ihun neman agaji dan saura ƙiris Dattijon ya kama ni damma ina zillewa.

Shawo kwana yai hannu shi riƙe da jakar bakko, lokacin da ni ke ƙoƙarin bige shi insha kwanar nima, caraf na ji anriƙe hannuna da mugun ƙarfi, wa ta iriyar ƙara na saki tare da gantsarewa jin saukar duka a jikina, kafin in aje numfashi na sake jin saukar wa ta bulalar a bayana aiko na sake gantsarewa tare da kai gwuiwoyina ƙasa saboda yanda zafin bulalar ya ratsani, rufe ni yai da duka babu ƙaƙƙautawa yayinda har lokacin ba'asakarmin hannuna ba, birgima  ni ke a ƙasa ina bayarda haƙuri tare da neman agajin jama'a amma babu wanda ya kula ta kaina.

Sai da wannan dattijon yai min lis yanda ko hannuna ba na iya ɗagawa saboda tsabar yanda na daku sannan ya rabu da ni, wannan matashin kuma wanda ya riƙe hannuna bai sake ni ba har aka gama dukana, bayan dattijon ya juya ya na sababi kamar ze haɗe harshenshi saboda  masifa ya koma ya shige  cikin gida ba tare da ya kula da ko hijabi babu a jikina ba, daga ni sai doguwar riga irinta shan iska wacce duk ta jeme ta ji jiki, kaina ko atziƙin ɗan kwali babu sai baƙin sisilkan gashina da ya sauka har tsakiyar bayana, sanadiyar burkiɗa da nai duk ƙasa ta cika min gashi da jiki.

Cike da raɗaɗin zuciya na tashi ina karkaɗe jikina har lokacin ban daina kuka ba kuma hannuna na riƙe da na wannan matashin.

Baice da ni komi ba ya ja hannuna ina turjewa amma bai tsaya ba sai da ya sada ni da cikin gidanmu, a gaban wannan dattijon wanda ya yi min duka ya sake ni tare da komawa gefe inda wa ta farar matashiyar ma ta ke zaune ta yi tagumi hannu biyu.

"Mama barka da wuni, munsame ku lafiya."

Matashin ya katse ta daga tunanin da ta ke.

"Lafiya lau Hashim fatan ka dawo lafiya ya hanya ?".

"lafiya lau Alhamdulillah, ga wannan."

Yai maganar ya na miƙo ma ta bakkon hannunshi.

Cikin sassauta fuska ta amshi ledar  tare binshi da addu'a.

Amsawa yai tare da tashi ya koma wajen wannan dattijon shima ya gaida shi tare da zaro kuɗaɗe daga cikin aljihunshi ya ba shi tare da faɗin.

"Abba ga wannan babu yawa anyi cefane, kuma idan andawo daga sallah idan baku komi ina son muɗan tattauna."

"Ah bakomi Hashimu yaron albarka, ina gaya maka kaf gidannan babu me hankalinka ubangiji Allah ya biyaka da gidan aljanna."

Ya faɗa tare da zuran kuɗin a aljihun rigarshi.

Kallo Hashim yai tare da faɗin.

"Mubeenah ki tashi ki yi alwala lokacin sallah ya gabato."

Cikeda masifa Abba yai caram ya ce.

"Yauwa Hashimu gara da Allah ya kawoka a daidai wannan lokacin, wallahi na gaji da halin wannan yarinyar, na gaji da nunamin ita yanzu ta kangare ta balage, kullum cikin janyomin hasifa da tashin hankali ta ke, ace yarinya rai ɗaya amma ta addabi rayuwata ta hana ni sakat, banda damar gindaya doka a gidana sai wannan masifatattar ta nuna ban isa da ita ba, to na gaji wallahi ta kaini ƙarshe na ƙure da bango, kodai ta nemi aiki inda za ta dinga ciyar da kanta ko kuma ta fito da mijin aure in aurar da ita in huta, Allah yana gani na gaji da riƙon wannan yarinyar."

Ƙaƙƙarfar ajiyar zuciya Hashim ya sauke, a cikin zuciyarshi ya na karanto A'uziyya jin irin kalaman da Abba ya ke jifar ƴar cikinashi kamar ba shi ya tsugunna ya kawo ta duniyar ba.

Fice wa sukai daga gidan zuwa masallacin da ke cikin kayi don gabatar da Sallar La'asar.

Mama ce ta tashi daga inda ta ke zaune ta nufi Mubeenah ta ɗago ta tare da kama hannunta suka shiga cikin wani ɗaki me ƴar ƙaramar ƙofa, akan wa ta jemammiyar katifa ta zaunar da ita, itama ta zauna tare da kama hannun Mubeena cikin na ta, cikin nuna damuwa ta ce.

"Mubeenah! tabbas Abbanku baya kyauta, sam abubuwanda ya ke miki ba su dace ba, musamman zafafan kalaman da ya ke yawan jifanki da su masu kama da ZAFIN WUTA saboda muninsu, bazan ja da baya ba wajen sake jadadda ma ki cewa ki ƙara haƙuri akan wanda kike yi a yanzu, komi zai wuce kamar ba'aiba wuya ko ƙunci basa taɓa dawwama, bayan wuya sai daɗi, kicigaba da haƙuri da ƙaddararki, jarabawace Allah ya ke jarabtar ki da ita, idan kika jure nan gaba zakiyi alfahari da hakan, tabbas Ubangiji ya na son ki tunda har ya  jarabce ki da rayuwa me cike da tarin ƙalubale gami da tukitattun al'amurra, ki ci gaba da yin addu'a akan Allah ya zaɓa ma ki abin da ya ke alkairi a gare ki, da yardar Allah kina tare da nasara."

Zafaffan hawaye ne suke ambaliya akan fuskata, yayinda nike tunanin shi har tsawon wane lokaci zan ɗauka ina fuskantar ƙalubalen rayuwa, har zuwa yaushe Allah zai dube ni ya sauƙaƙamin lamurrana kamar sauran mutane, ina so inyi farin ciki kamar kowa, ina so inzama kamar sauran mata sa'annina waɗanɗa ke rayuwa cike da farin ciki.

Shafa bayana Mama ta ke alamar rarrashi, a zuciyarta ta na matuƙar tausayamin da irin rayuwar da na tsinci kaina.

Mun ɗauki lokaci a hakan gani da Mama tai lokacin  Sallah na ƙurewa ya saka ta lallaɓa ni muka fice a tare dan gabatar da Sallah akan lokaci,  da kanta ta zubamin ruwa a ƙaramar butar da ita kaɗai ta rage mana a gidan, kamar talauci a kanmu ya ƙare, kullum ina Allah wadai da irin hallayar Abba ta mamaƙo da bin diddigi, Abba ya kasance cikin irin mutanenan masu hannun ƴan dambe, ga son banza muddin zai ƙyalla ido ya hangi mutum da ɗan maiƙo ba shakka sai yasan yanda yai wajen haɗa alaƙa da shi ta yanda zai yagi rabonsa.

Shiga banɗakinmu wanda ya kasance ɗan ƙuƙut, sam baya da faɗi sai tsawo shima ba canba, raɓewa naj gefe na malala ruwa a ƙasa sannan na biya buƙatata na fito, alwala na gabatar cikin nutsuwa tare da godewa Allah da ya yo ni cikin hasken musulunci, yanda ruwan alwata ke bin muguji ya na gudana haka damuwar da ta cunkushemin zuciya ke kwaranyewa saboda ƙarfafa iymani na da nai a lokacin da nike alwala dan ganawa da mahaliccina.

Bayan na kammala alwalar na yi addu'a kamar yanda manzo ya koyar, sannan na tashi na zubawa Mama ruwa na kai ma ta butar bakin ƙofar bayan gida na juya na wuce ɗan tsukakken ɗakina me kama da gidan Tantabaru, yamusashe abin Sallah na shimfiɗa sannan na janyo daguwar linkakkiyar hijabina wacce  ta ke a tsarkake fes sai zuba ƙamshin turare ɗan ɗure ta ke, zura hijabin nai tare da kabbara Sallah na fuskanci Mahaliccina cike da ƙanƙan da kai, wani irin rauni ne ya ziyarce ni lokacinda gaɓoɓin jikina suka taimaka mani wajen yin Sujjada ina ganawa da Ubangijina, addu'a nike jerowa cike da fata da yaƙinin Allah zai kalle ni ya amsamin roƙona.

Bayan na sallame Sallar nai tazbihi gami da azkar wanda Manzonmu ya koyar, na jingina da bangon ɗakin ina tunanon irin ƙalubalen da ke baibaye da rayuwata tun tasowata har zuwa yanzu, ko a labaran hausa da nike bibiya ban taɓa cin karo da makamanci labari wanda yai shige da nawu ba, kullum cikin fuskantar sabon babin ƙalubale da littafin ƙaddarata ke buɗe min nike, sam bansan farin ciki ba a rayuwata, abu ɗaya na sa ni shine, tarin ƙalubale da wahalhalun rayuwa.

Ina a zaune ina tunanin yanda rayuwa ke gara ni kamar kwallon ƙafa na jiyo maganar Abba tun daga waje, Abba irin mutanen nan ne masu hayaniya waɗanda ba'a sirri da su, idan ya na magana muryarshi na fitowa da ƙarfi sosai, tumbama ace faɗa ya ke wayyo Allah wallahi inada tabbacin har masu wucewa a bakin hanya su na jiyo amon sautinshi, kafin in ankare na ji Sallamarsu a cikin gida shi da Hashim, runtse idanuwana na yi da ƙarfi jikina yahau tsuma kamar yanda nike tsintar kaina aduk lokacinda Abba zai shigo gida, ina jingina shigowarshi da tashin hankalina saboda da zarar ya sako ƙafarshi ya ke fara ƙirƙirar abin da zai saka ya kira ni ya yi min faɗa wa ta ranama harda duka.

Zagi, gori, cin mutunci sune abubuwanda ke maimaita kansu a bakin Abba akaina, nakan cintsi kaina a cikin wasiwasi lokuta dadama idan nai Abba ya jefe ni da mummunar kalma, zuciyata na raya ma ni cewa ba shine wanda yai silar zuwana duniya ba, musamman idan na natsu ina tunani akan yanda ya ke ina nakasa ina naka aje da Sumayya da Habiba, Sumayya da Habiba yayena amma ba uwarmu ɗaya ba, Sumayya Mamace wacce ta haifeta ita kuma Habiba ɗiyar Umma ce abokiyar zaman Mama wacce ayanzu ta tafi da Habiba da Sumayya ganin gida acan Katsina.

"Mubeena! Mubeenah!! ke Mubeena wannan wane irin iskanci da raini ne ace kina ji na sai faman kwaɗa kira nike amma kiyimin banza saboda ke ba yarinyar arziƙi ba ce, idan kika bari daƙiƙa biyu ta shuɗe ba tare da kin fito ba Wallahil'azim na iske ki a ɗakinan sai jikinki ya gaya  ma ki."

Tsulum na fito kamar wacce aka hankaɗo na isa gabanshi tare da duƙawa na ce "Dan Allah ka yi haƙuri Abba wallahi Sallah na idasa, kafin in kwashe abin Sallar ne ka kira ni."

"Mtswwwww aikin banza da wofi, da anyi magana ki kama sunne kai ke ala dole ta Allah, ki buɗe kunenki da kyau ki ji abin da zan gaya ma ki, Allah ya so ki yayanku ya ceceki daga hukuncin da na zartar a kanki, ya tsaya tsayin daka ya nemo ma ki aiki a gidan wasu manyan mutane shahararrun attajirai waɗanda kowa ya san da zamansu a Legos ke harma da sauran ƙasashe da garuruwa, idan kika natsu kika yi aiki me kyau to ba shakka mun warke daga wannan addababen talaucin, idan kuma bakiyi abin da ya dace ba har suka gaji suka koroki kamar yanda akai ma ki a gidan Alhaji Ɗan Gaske to babu makawa zaɓi biyu ne ya rage ma ki, kodai ki auri Samual abokina ko kuma ki fita salin alin kibarmin gidana dan bazan iya ci gaba da riƙe ki ba tunda na lura ke me farar ƙafa ce, daga lokacinda Allah ya haɗa ni da ke na fara fuskantar matsaloli a cikin rayuwata."

Ɗif na ji jina ya ɗauke na tsawon lokaci, kwanyata ta shiga maimaita min maganganun Abba da ya  ce ni me farar ƙafa ce, daga lokacinda Allah ya haɗa shi da ni ya ke fuskantar matsaloli.

"Innalillahi wa'inna ilaihi raju'un, Hasbunallahu wa ni'imalwalkil, Allahumma ajirni fi musubati, Abba maimaita min maganarka dan Allah ko zan daina kokonto akan abin da zuciyata ke raya min, Abba da gaske ne abin da kake faɗi Allah haɗaka da ni yai, kenan ba kaine ka haifeni ba ko, dan girman zatin Allah ka amsa min."

Tsit Abba yai ya na jin babu daɗi akan yanda na fassara maganarsa, harga Allah ba haka ya ke nufi ba, bai zata hankalina zai kai ga waɗannan kalaman da suka suɓuce ma shi ba, kafin yasan abin yi muka jiyo muryar Umma da ta shigo yanzu ita da su Habiba ta na faɗin.

"Yo Allah na tuba Mubeena miye banbancinki da tsintacciya, ai wallahi baki da maraba da waɗanda ake kaiwa gidan marayu waɗanda ake yasarwa a kan kwalta, akaɗa a raya Abban dai shine ubanki wanda za ki yi taƙama da alfahari da shi, domin kuwa ya yi ma ki sutura tunda ya kasance uba agare ki."

Saurin katse zancen Mama ta yi gudun abin da kan iya zuwa ya dawo  idan aka tsawaita zancen.

"A,ah Umman yarah kece tafe da la'asar sakaliya, lalle marhaban da isowa,  Biba Sumayya ku shigo daga ciki manah kun toge a bakin ƙofa kamar wasu baƙi."

Taɓe wawakeken bakinta Umma tai tare da jifar Mama da wani banzan kallo sannan ta cire yalolon mayafin cikinta ta sagaleshi a igiyar shanya sannan ta turo ɗan kwalinta gaba ta na faɗin.

"Wallahi ko Zainabu kinganni nan yanzu nai ra'ayin isowa, kuma babu wanda ya isa ya mayar da ni, ya muka same ku?."

Cikin rashin jin daɗin yanda Umma ke gwasaleta idan tai ma ta magana ta ce.

"Muna lafiya lau Alhamdulillahi."

"A,ah kaga uwar gida me Capacity, Hajiya Halima ikon Allah, anbuga da ke ambarki maƙiyanki fadawanki, ke ce ɗaya rak amintaciyya a zuciyar Ibrahima, yo in banda ƙaddara da jaraba irin tawa mi na gano a wajen sauran mata da na nace akansu harda fa ƙaro ma ki kishiya, oh ni Iroro jikan Me ƙosai, In sha Allah daga Zainabu na kulle bazan sake yo maki kishiyaba da yardar Allah."

Abba yai maganar ya na zuro kanshi ya na leƙa cikin jakar Umma wacce ya ke hango walƙiyar ƴan dubu-dubu sababbi dal, kamar wuyanshi zai ɓalle saboda leƙe.

Ita kuwa Umma sai wani fari ta ke da idanuwa tare da ƙara buɗe bakin jakar dan Abba ya samu damar ganin kuɗin da kyau.

Cikin rashin jin daɗin abin da Umma ta yi wa Mama ta tashi tare da jan hannun Mubeena da ke duƙe cikin mawuyacin hali ta nufi ɗakinta da ita.

Habiba da Sumayya ne suka shigo su na yatsine fuska a fizge suka gaisarda Abba, cike da fara'a ya amsa ya na musu sannu da hanya.

"Mama bazan iya ci gaba da jurar waɗanan munanan kalaman daga bakin Abba ba, Mama ki tausayawa halinda nike ciki ki faɗamin wacece ni? shin dagaske Abba shine wanda ya haifeni, ko kuma ni ɗin ba ƴarsa ba ce, miyyasa ya ke banbanta ni da Yaya Babiba da Yaya Sumayya?."

Nai maganar ina me tsareta da rinannun idanuwa waɗanda launonsu ya koma jah saboda kuka, ji nike gaba ɗaya rayuwar ta ficemin, duniyar tai min zafi, banajin daɗin komi, ga zafin zuciya ga zafin dukanda  Abba ya yi min.

  Season two

      Chapter  10-15

Gudu ya ke shararawa a cikin dajin da babu komi sai kukan tsuntsaye da halittu masu firgitarwa, bai tsaya a ko ina ba sai nesa kaɗan da wajen wani kogon dutse, kashe motar yai tare da fito a firgice ya tsaya daidai wani waje inda aka aje wasu tsofaffin ƙorai, cikin rawar jiki ya cire kayan jikinshi tas yai tsirara haihuwar uwarshi  sannan ya jefarda kayan a saman ƙoran ya rufe idanuwanshi tare da juyawa ya na karanto wasu damatsilan tsafi ya isa gaban kogon, a zahiri kogon baida wa ta ƙofa sai wa ta ƴar huda ƴar ƙarama wacce wani bakin hayaƙi ke fitowa, ci gaba da karanto damatsalan yai har wannan baƙin hayaƙin ya baibaiye inda ya ke tsaye, ɓat ya bace daga wajen bai samu kanshi ba sai a gaban wani shirgegen baƙin mutum me tsananin muni wanda ya ke tsirara haihuwar uwarshi babu ko ƙyalle a jikinshi sai wani jan abu da ya naɗe al'aurarshi da ita, a hankali matashin ya fara ruɗe idanuwanshi bayan jin saukar wani ruwa me yauƙi akan jikinsa, buɗe idonshi yai tare da yunƙurawa cikin zafin nama yai Sujjada tare da kirari ga wannan ƙaton zindiƙin bokan.

Wa ta arniyar dariyace ta cika kogon wanda ke zagaye da abubuwan ban tsoro iri daban-daban, bayan ɗaukewar sautin dariyar matashin ya ɗago tare da sharce guminda ke tsatstsafo ma shi sannan ya maida hankalinshi akan bokan.

"Kamar dai yanda aka saba sadaukarwar wannan karonma tayi kyau, Zuka ya ji daɗin jininda aka bashi yanzu a shirye ya ke dan ganin ya biya  maka dukkanin buƙatunka."

Boka yai maganar bakinshi na amayarda tururin baƙin hayaki harda tartsatsin wuta a lokacinda ya ke magana.

"Ina godiya Boka uban bokaye, hatsabibi uban hatsabibai, Mutum uban Aljannu, zaka dawwama kana juya duniya da mutanen da ke cikinta ta ƙarfin ikon ka."

Wani mumunan murmushi Bokan ya saki wanda ya sake bayyana munin halittar fuskarshi wacce sam babu kyan gani.

"Kana tare da sa'a da nasara saboda biyayyarka agaremu, tabbas akwai shahara a tare da kai burukanka da yawa zasu cika saboda ƙarfin iymanin da ka yi da mu."

Nan matashi ya zube tare da kwararo godiya sannan ya shiga lissafo abubuwanda ya kawoshi, bayan ya gama jawabinshi Bokan ya ɗaga hannunshi sama tare da karanto wasu kalmomi, nan take hanun ya shiga buɗewa har wani dunƙulallen abu ya bayyana, ɗayan hanun nashi me kama da icce ya ɗaga tare da shafa abinda ya bayyana, nan take ya shiga warwarewa yana buɗewa gamida bada tsawo da faɗi, wani madubine ya bayyana.

Mutum ne a kwance kamar gawa, babu abin da ke motsi a jikinshi, babu ko tufafin kirki a jikinshi sai wani farin gyalle da aka lulluɓe iya al'aurarshi, jikinshi kamar babu tsoka saboda tsabar yanda ƙasusuwa suka firfito miraran, fatar jikinshima duk ta taƙune ta yamushe kamar tsoho, wani abin mamaki kuma gashin kanshi na nan kwance luf kamar baƙi ƙirin kamar na larabawa ko indiyawa, wani tururin hayaƙi ne ke fitowa daga ƙofofin gargasar da ke jikinshi.

Wata iriyar dariyace matashin ya kece da ita tare da faɗin.

"Fauzan Shareef Abdallah kaga abin da taurin kai da binciken ƙwaƙwaf ya janyo maka ko, ka ga abin da nike mama gargaɗi akashi ko, indai ZAFIN WUTAR tsafi ne yanzu aka fara, sai na ƙone gangar jiki da ruhinka da ZAFIN WUTA wannan itace makomar da ka zaɓawa kanka, duk wannan iko da dukiyar da kake taƙama da ita sai na yi sanadiyyar ƙarewarsu, sai rayuwarka ta ɗaiɗaice ta wulaƙanta, sai na maidaka abin tausayi a cikin mutane, dole ne in nuna maka nafika tantiranci da hatsabibanci."

Cike da mugunta ya kalli Bokan bayan ya gama magana a fusace ya ce.

"Ya shugabana Boka uban Bokaye ina so ayiwa Aljani Zuka albishirin jinin jinjirin da ƙanwata zata haifa, ina so ya sake ninka azabar da yakewa wannan kafaffen Fauzan ɗin azaba me tsanani ta yanda hatta makusantanshi zasu ji tsoron kusantarshi, so nike asa wuta ta dinga ƙona gangar jiki da ruhinshi, ina so hannu ya gagara  taɓa jikinshi, ina nufin a ƙone duk wanda zai taɓa shi, sannan ina so a hana gangar jikinshi saurin ƙonewa saboda banso ya mutu da wuri, ina so ya ɗanɗani uƙuba da azaba me raɗaɗi."

Dariya Boka ya kece da ita tare da dunƙule madubin sannan ya shafa, nan take ya ɓace hannunshi ya dawo daidai, har zuwa lokacin be daina mumunar dariyarba wacce ke kama da saukar aradu saboda tsananin munin muryarsa.

   SEASON TWO
       CHAPTER 15-20
Wata jaka ce ta faɗo daga sama ji kake timmm, ɗaukarta boka yai tare da faɗin.
"Angaishe da hatsabibi uban hatsabiban aljannu, aikinka ya na kyau."
Jakarce ta shiga buɗe kanta, wani farin abu ya bayyana acikin wata ƴar farar roba, fito da abin Boka yai tare da miƙawa matashin haɗi da yi ma shi bayani akan yanda  zai yi amfani da maganin.
Bayan ya amsa yai godiya gamida kirari sannan ya rumtse idonshi, nan take ya ɓace ɓat bai ɓulla ko ina ba sai gaban wannan dutsen da ƙorai ke ajiye, kayanshi ya mayar tare da hanzartawa ya nufi wajen da ya aje motarshi ya shiga ya jata da mugun gudu dan duhun dare ya fara.
BANANA ISLAND
Tamfatsetsen gida ne wanda ya lashe million kuɗaɗe wajen ginashi, tun daga nesa zaka tabbatar da lallai ko waye ya mallaki wannan gjdan tabbas ba ƙaramin me dukiya ba ne.
Wa ta hamshaƙiyar mata ce me tsananin wayewa da gayu ta fito daga wani ɗaki fuskarta da alamar damuwa, yayinda wa ta matashiyar budurwa ke biye da ita a baya ta na zubda hawaye.
Wani haɗaɗɗen ɗaki suka shiga basu tsaya ko ina ba sai gaban gadon da wani marar lafiya ke kwance yana amai, wa ta iriyar ƙara wannan matar ta saki tare da yin baya tai taga-taga kamar za ta faɗi tsabar firgicewa, cike da tashin hankali ta ke faɗin.
"Sulaima kina ganin abin da ni ke gani kuwa, wuta! wuta ce nike gani na fitowa daga bakin Fauzan, please ki ce min ba gaskiya bane mafarki ne, tayaya hakan zai faru, ki gaya min tayaya mutum zai dinga amayo wuta daga cikin jikinshi." 
A firgice ta ke maganar hankalinta idan ya yi dubu y tashi, yayinda hawaye ke zaryar saukowa daga idanuwanta su na zuba akan kyakkyawar fuskarta.
"Mommy! wallahi dagaske ne, dagaske Yah Fauzan ne kike gani a cikin mawuyacin hali, shikenan nasan zamu rasa Yah Fauzan, nasan ba lallai ya tashi ba, wayyo Allah ka kawo manah ɗauki, ya Allah ya tashi kafaɗar wannan bawan naka me tsananin biyayya ga umurninka, Ya Allah ka bawa wannan bawan naka lafiya domin ya tashi yaci gaba da bauta maka kamar yanda ya ke yi lokacinda ya ke da lafita, Ya Allah ka yanke ma shi wannan wahalar hakanan." Kukane ya ci ƙarfinta har jikinta na jijjiga saboda tsabar yanda ta ke kuka.
Cike da juriya, tausayi gami da zazzafar soyayya irinta uwa da ɗa matarda aka kira da Mommy ta taka zuwa inda wannan mutumin ke kwance ya na maida lumfashi, yayinda tururin wuta ke fita daga bakinshi da hanci, zama tai a ƙasan gadon glass ɗin da yake a kwance bai ko iya motsi ta na zubarda hawaye, yayinda ta ɗaga hannunta zata ɗaura akanshi wani irin ZAFIN WUTA ya bugo ma ta, da mugun sauri ta janye hannunta tare da sulalewa a ƙasan wajen ta na sakin kuka me ƙarfi , irin wanda ya ke fitowa daga can ƙasan rai, kuka ta ke ta na surutai wanda babu me iya jin abin da ta ke faɗi.
A hankali marar lafiyar ya shiga buɗe idanuwanshi tare da ƙoƙarin juyasu zuwa inda matar ke nuƙe tana kuka, wani irin ja da baya Sulaima ta yi tare da fasa ƙara me tsananin ƙarfi ta na nuna marar lafiyar, ɗagowa Mommy tai daga duƙen da ta ke, aiko ta ci karo da abin da ya kusa tsaida bugun lumfashinta.
"Yah Fauzan dan Allah ka rufe idanuwanka banason gani, please bana son gani tsoro ka ke bani."
Sulaima ta yi maganar ta na saka hannayenta ta dafe idanuwanta da ƙarfi.
A hankali wanda ta kira da Fauzan ya fara karkata kanshi zuwa ɗayan sashen, abin mamaki duk sanda wuyanshi ya motsa da niyyar juyawa sai wajen ya saluɓe ya ƙone, a maimakon jini ko ruwa ya fito sai hayaƙi ya dinga fitowa daganan kuma sai wuta ta kama kamar wacce aka zubawa fetur ko kalanzir.
Mommy da ke kallon abi  da ke faruwa ɗif kukanta ya ɗauke wani irin tsoro, fargaba da tashin hankali ne suka bayyana a fuskarta, yawun bakinta ya ƙafe laɓɓanta suka bushe sai ƙoƙarin buɗe baki ta ke dan tai magana amma ta kasa, ko motsi kasawa tai sai idanuwanta da ke sake firfitowa waje.
Duk irin azabar da ya ke ji baj daina motsa jikinshi ba sai da ya juyar  da kanshi saitin glashin da aka kewaye ɗakin da shi, ƙur ya ƙurawa ƙwarangwal ɗin fuskarshi ido ya na jinjina girman ikon Allah, yayinda tsoro ya kamashi ganin yanda idanuwanshi da ya sa ni a farare suka juye zuwa launin jah, ga wani tururi da ke fitowa daga cikinsu, duk da ya na jin azaba a duk lokacin da yai ƙoƙarin yin magana amma haka ya daure cikin ƙarfi hali ya ke faɗi a fili.
"Inalillahi wa'inna'ilaihi raju'un ya Allah ka ɗauki rayuwata dan sauƙaƙawa mahaifiyata wahalar da ta ke da ni, yah Allah ka yankewa jajirtacciyar uwa hawalar jinyar yaron da ka jarabceshi da cuta, Allah ka ga zuciya ban butulce maka ba akan jarabawar da ta same ni ba, na roƙeƙa ne dan tsananin tausayin mahaifiya me rauni akan ɗanta."
Maganace ta gagareshi domin kuwa tuni bakin na shi ya dare tare da saluɓewa, yayinda Sulaima da ke kaklonshi ta cikin glass ke faɗin.
"A,ah Yaya a,a please kadaina kana jiwa kanka ciwo, dan Allah ka daina magana yah Fauzan."
Ta faɗi ta na kai gwuiwoyinta a ƙasa dan ƙafafuwanta sun gaza bata haɗin kan tsayuwa.
Ganin halin da Mommy ke ciki na suman zaune ne ya sakata sake fashewa da wani matsanancin kukan tare da dafe saitin ƙirjinta jin lumfashinta na barazanar ɗaukewa.

    SEASON TWO
        CHAPTER 20-25
Kuka Sulaima ke yi bakin rai bakin fama ta na jijjiga Mommy wacce hankalinta ya gushe daga gangar jikinta.
Fauzan ma kukan ya ke amma na zuci dan duk ƙarfin halinshi yanzu baya iya yin kuka saboda tsoron yanda hawaye ke zuba kan fuskarshi su na ƙona shi, jin shi ya ke bayada banbanci da gawa, azabar da yake ji kaɗai ta isheshi ya ji ya gaji da duniya da abin da ke cikinta.
"Fatima! Fatima!! ke Fatima wai kina ina ne haka, wannan kukan daga ina nike jiyoshi ne wai, duk ambi an cika gida da iface-iface kamar gidan mutuw...."
Kasa ƙarashe maganar tai yayinda idanuwanta sukai tozali da Mommy a ƙame, Sulaima na kuka  tare da jijjigata, a ɗari da tamanin ta idasa shigowa ɗakin ta na sallati da salallami ganin halinda ta iske Mommy a ciki.
" Na shiga uku ni Salamatu, mi zan gani haka, mike damunta ta ƙafe haka bata ko matsi."
Dattijuwar matarda zata kai kimanin shekaru sittin ta faɗa a cikin rikewa ganin halinda wacce ta kira da Fatima ta shiga.
Kafin Sulaima ta samu damar cewa komi wani itin huci me tsananin zafi ya ɗumame ɗakin lokaci guda ga wani hayaƙi baƙi ƙirin da ke tashi, cike da ɗimauta Dattijuwar ta ɗaga kanta tai duba idan Fauzan ya ke, wani gigitacen salati ta saki tare da kuka me ƙarfi cikin tashin hankalin ganin yanda Fauzan ke ƙoƙarin juyowa amma jikinshi yaƙi bashi haɗin kai, duk inda ga motsa sai wajen ya kwalje tare da feso wuta gami da baƙin hayaƙi, cike da rikicewa da ƙarfin hali irinna tsofaffi Dattijuwar ta rarrafa da ƙafafuwanta da suka gaza ɗaukarta zuwa gaban gaɗon glashin da Fauzan ke kwance.
"Haba Fauzan miye hakan kake ƙoƙarin yi! mi yasa zakai hakan, shin baka tausayin halinda mahaifiyarka ke shiga idan ta ganka cikin wannan halin, mi yasa ba zaka yi haƙuri kaɗauki danganaba, ka duba kaga yanda jikinka ke kwaljewa idan ka motsa bayaga haka har wuta ke fesowa, bamusan mi kake ji ba a jikinka amma tabbas munsan kana cikin azaba me raɗaɗi wacce ka zaɓi mutuwa a kanta, ka yi hakuri ka jure ka dogara da Allah zai kawo maka ɗauki, ka ƙara haƙuri da juriya akan yanda mukasanka, tabbas kai ɗin me juriya ne tunda har ka iya shanye raɗaɗi da azabar da kake ciki na tsawon lokaci, in sha Allahu ina ji a jikina sauƙi ya zo, ina ji a jikina samun lafiyarka ya zo nan kusa-kusa, ka jure ka daina motsa jikinka ka ji bawan Allah, duk wanda ke da sa hannu a cikin wannan lalurar ta ka In sha Allahu, Allah bazai barshi ba, dole zai ɗanɗani azaba wacce ta linka wacce kake ciki a yanzu, ina maka fatan Allah ya azurtaka da lafiya dawwamanmiya wacce zaka amfanin masoya da maƙiyanka da ita."
Da waɗanan kalaman tai masarar dakatar da Fauzan wanda ke ƙoƙarin juyawa ya ga halinda mahaifiyarshi ke ciki.
Da rarrafe Dattijuwar ta ƙarasa wajen Mommy, a hankali ta kwantar da ita ganin jikinta yai sanyi bata ko motsi, kallon Sulaima ta yi tare da faɗin, "Kawomin ruwa me sanyi." cikin hanzari ta tashi ta nufi ƙatuwar freezar wacce ke kafe a cikin ɗakin ta ɗauko ruwan gora tare da miƙawa Datrijuwar har lokacin bata daina kuka ba.
Amsar ruwan ta yi tare da buɗewa ta zuba ahannunta ta dinga shafawa Mommy tare da tofa ma ta addu'a, sai  da ta shafa ma ta sau uku a cikon na huɗunne Mommy ta ja ajiyar zuciya me ƙarfi sannan ta shiga buɗe idanhwanta da suka kaɗa sukai jajur ta na kallon Sulaima data ranƙwafo ta na leƙa fuskarta lokaci ɗaya ta na dariya me haɗe da kuka.
Murya ƙasa-ƙasa Mommy ke faɗin.
"Sulaima! Fauzan ɗina mutuwa zai yi ko? zan rasashi ko? bazai tashi daga wannan cutar ba ko? Sulaima ina son Fauzan ɗina bana so in rasa ɗaya daga cikinku, bazan iya jure rashinku ba, ina matuƙar ƙaunarku, dan Allah ki yi min addu'a ko zan samu sassauci daga yanda ni ke ji, Sulaima zuciyata ta kusa bugawa, ina jin ciwo me tsananai."
"Haba Fatima, kar ki zamo me butulci akan abin da Allah ya riga ya zartar da faruwarsa tun farkon asali, cuta ba mutuwa bace, In sha  Allah Fauzan zai samu lafiya zai tsaya da ƙafafuwanshi kamar yanda ya ke a baya, ki ƙara haƙuri kuma kici gaba da yi ma  shiƙ addu'a In sha Allah ƙarshen wahalarshi ya zo."
Dattijuwar tai magana ta na kallon Mommy cike da tausayawa, dama ita uwa babu wanda zai kai ta ƙaunar ɗanta, kuma aduk yanda ɗa ya ke fama da lalura zaka samu uwarshi na tare da shi kuma ta na son abinta a haka.
Lallaɓa Mommy Dattijiwar ta yi da kalamai masu kwantar da hankali sannan suka kama ta ita da Sulaima suka fice da ita daga ɗaƙi.
AGEGE
Zazzaune muku akan tabarma kowa na ci abinci cike da raha irin wacce ake yi a gidanmu, amma ni nayi shiru ina kallon gefe ɗaya ina tunani, Mamace ke ƙoƙarin yimin magana idan ta ji shirun yai yawa sai ta ce, "Mubeenah tunanin mi kike yi haka, ki ci abincinki mana karya huce." amsa ma ta nike  da "to". amma badan inajin abinci zai samu muhallin zama a cikina ba, maganganun Abbane ke ta maimaita kansu a cikin zuciya da kwanyata, ga wani irin tashin hankali da ke sake baibayeni gami da tsoro me tsanani.
FLASS BACK
Bayan dawowar Umma da ƴan mintuna Abba ya bita ɗaki tare da fito da Yaya Habiba da Yaya Sumayya.
"Umma wajenki na zo zamuyi magana."
Umma ta na wani yatsina gami da shan ƙamshi ta ce, "Ina jinka amma da banda magana akan kuɗina, dan wallahi Allah sisi bazan baka ba wannan karon, sana'a zan nema nima intsaya da ƙafafuwa."
"Kash ke wallahi kina da matsala, yo  Allah na tuba ana gamanar miliyoyin tsabar kudaɗe ke kuma kina magana akan wash ƴan canji, ai ina me tabbatar ma ki nan gaba kaɗan zamu zama shahararun masu kuɗi, wallahi sai mun girgiza Agege ke Legos ɗinma gaba ɗaya zamu jijjiga cikin kwana biyu rak."
"Na shiga ukuna!!! Abba sata ka kidnapping ka fara da kake faɗin wannan maganar?".
Umma tai magana ta na zaro ƙananun idanuwanta waje ta na jiran Abba ya bata amsa.
"Daɗina da ke shashanci wallahi, ke kanki hakanan ya ke suluf babu komi cikinshi, in banda hauka da rashin tunani tayaya za ki yimin wannan maganar, to ki sa ni arziki kamar nayishi na gama ne, domin kuma kalma ɗaya ce rak ta rage infurta ta inzama cikakken me arziki."
Sake waro idanuwa Umma tai, fuskarta cike da tsoron kalama Abba.
"kai ni fa ban gane ba, mi kake nufi da kalma ɗaya rak ta rage ka zama me arziki, ni fa ka kulle min kai tamau da kalamanka."
"Yanzu dai ki nutsu ki ji abin da zan gaya ma ki, sannan sai mu nemi mafita, yaronan Hashimu ne ya zo min da wa ta magana, da farko nima na shiga yanayin ruɗu, saboda lamarin me girma ne, kuma abin ya bani tsoro, amma dana natsu nai duba da ido basira sai naga ai faɗuwace ta zo daidai da zama, yo ba dole ince haka ba Umma tun da abin da nike nema ne ya zo kuma sai abin yazo min da alkairi, dama ba komi bane, a can wannan unguwar ya shahararrun masu kuɗi inda shi Hashime ke aiki ne suke neman ƴar aiki wacce zatai jinyar wani toyayye, abin da zai baki mamaki shine wai duk ƴan aikin da ake ɗaukowa da sunje sai suce basu iyawa saboda yanda marar lafiyar ke jin jiki, babu irin ƙasashen ƙetare wanda basu je ba amma abin yaƙi ci yaƙi cinyewa, ance ana buƙayar wacce zatai jinyarshi za'a biyata da maƙudan miliyoyin kuɗin, da yake kinsan yaronan Hashimu ɗan arziƙi ne shine kai tsaye ya amsa ma su da cewar waccan shashashar zata iya, to shine fa suka turoshi dan ya zo ya sanar da mu, sunce daga miiyan ɗaya har zuwa miliyan biyar zasu iya biyanmu indai Mubeena za ta jure tai wannan jinyar."
"Sai naci abu ta kazan ubanta wallahi mudin ta sake ta kawo mana wargi, yo Allah na tuba wannan ai ba maganar da za'a tsaya neman amincewarta bace, wallahi ko bata amince ba mu mun amince ma ta, babu gudu babu ja da baya."
Cewar Umma tare da tattare zanin jikinta ta fara taka rawa ta na sakin buɗa me babu ko kunya.
"Dammm" gabana ya doka da tsananin ƙ arfi, yayinda jikina yai sanyi ƙalau wani irin baƙon yanayi na ji ya na baibaye ni yayinda ƙarar sautin buɗar Umma ta daki dodon kunnena, ƙanƙame jikina nai tare da takurewa na sake lafewa saman gadon ƙarfen Mama.
Mama ce ta shigo tare da tada ni dan in fito tsakar gida insha iska saboda zafi, sai ta iskeni a wannan yanayin, fuskarta da alamun ƴar damuwa ta kamo ni muka fito waje inda su Yaya Habiba ke zaune, ko kallo ban ishesu ba bare su nuna sun san da zamana, haka ko gaida umma basuyiba saima ƙara volume ɗin kallon da suke yi cikin faskekiyar tsadaddiyar wayar Yaya Sumayya, Mama ce ta dinga jana da fira har na ɗan saki jikina muka dinga fira cike da nishaɗi  dan kuwa ina son irin labaran da Mama ke bani idan muka zauna zaman fira, Yaya Habibace ta kira ni.
"Mubeena zo kiga wani abu nan yo sauri ki gani karya wuce."
Yanda tai maganar ne ya saka na kalli Mama ina jin daɗin yanda ƴan uwana suka kula ni, gyaɗa min kai tai alamar inje ingani, na muskuta zuwa inda suke na leƙo da kaina dan kallon abinda Yaya Habiba ke son nuna min, banyi kyakkyawan gani ba, dan kuwa Yaya Sumayya na saka play aka nuno wani waje shiru babu kowa sai wa ta kujera da ke lila kanta, sake ware manyan idamuwana nai dan in sake kallo da kyau, aiko na kallo abin da ya saka dukannin mutanen gida a tashin hankali, wani mummunan abu ne aka nuna ya taho da gudu kamar ze kamo ni, ban san lokacin da na saka ƙara me ƙarfi ba tare da miƙewa, sai nai tuntuɓe da ƙafar Yaya Habiba hakan ya bani damar faɗuwa ƙasa timm.
Sallati Mama ta saki tare da tashi ta ƙaraso inda nike kwance dan ta tada ni, kai hannunta jikina ko second ɗaya bata ƙara ba tai saurin janyewa ta na riƙe hannun wanda ke  ƙyarma, idanuwa ta fiddo waje ta na kallona ta na kallon hanuna, yayin da Abba da Umma suka firfito dan sunji ihuna sannan kuma sunji salatin Mama.
"Mi zan gani haka, wannan wace irin rayuwace, mi yasa ƴan gidannan kuke da baƙin ciki, yanzu mabuɗin arziƙin nawa ce kuke so ku kashe dan iyayenku."
Abba yai maganar tare da ƙarasawa inda Mama ke tsaye riƙe da hannunta, yayinda ni kuma nike yashe a ƙasa kamar gawa, duƙawa yai da niyyar taso da ni ya na sababi, amma abin mamaki sai hannunshi na sauka jikina kawai akaga anɗaga Abba sama, ba,a saukeshi a ko ina ba sai a jikin dangar ɗakin umma, cike da razana kowa ya shiga ja da baya-baya ganin lokaci daya na tashi tsaye ƙam, gashin cikina ya mimmiƙe, launin idona ya bace ɓat sai kalar shuɗiya me haske da ta bayyana, kafin suyi wani yunƙuri Mama na zube a ƙasa ta durkushe tare da faɗi cikin wa ta iriyar murya.
"Takawarki lafiya sarauniya Zubudiyya ƴar sarki jikar sarki, haƙiƙa kogin Sumalai na ki ne, babu me iko da shi, takawarki lafiya sarauniyar sanyi da ƙanƙara, ƙasƙantaccen bawa na miƙo gaisuwa a gare ki." sai Mama ta duƙar da kai a ƙasa kamar ta na gaban sarki, daga haka bata sake magana ba kuma bata ɗago ba, wa ta irin razananniyar dariya na fara wacce tsananin iskar dariyar sai da shanyar da akai tsakar gidan ta dinga kaɗawa da ƙarfi, yayinda wani irin sanyi ya lulluɓe wajen irin me saka maƙyarƙata, abin da ya ƙara tsorata su Abba bai wuce yanda suka ga wasu irin ruwa masu haske da sheƙi na ɓullowa daga kasa ba a daidai saitin da nike a tsaye, sai da ruwan ya zo min har wajen ƙugu sannan ya tsaya da ɓulɓulowa, tafiya na fara yi a cikin ruwan ina shawagi cike da shauƙi, yayinda idanuwana suka shiga sauya launi a hankali, sai kuma ruwan ya fara ɓacewa amma har lokacin ban daina dariya ba amma kuma yanzu sautin yana raguwa a hankali kamar yanda ruwan ke ɓacewa.
Ɓat sautin dariyar ya ɓace yayinda ruwan ya ƙafe sannan kuma a hankali yanayin ya dinga canzawa daga sanyi zuwa yanayinda muke ciki, faɗuwa nai a ƙasa tim ban sake motsiba.
Mama ma ɓingirewa tai daga duƙiyar fadawan da tai, ta shiga sakin munsharin barci.
YANZU ZA'A SOMA CAKWAKIYA, KU KASACNCE TARE DA NI DOMIN JIN YANDA ZA TA KAYA A CIKIN WANNAN LABARIN.

   SEASON TWO

       CHAPTER 25-30.

بسم الله الرحمن الرحيم.

Cike da tsoro Umma ta matso cikin sanɗa ta jijjiga Mama gami da kiran sunanta, amma Mama ba ta amsa ba kuma ba ta motsaba, shiko Abban tafe bango ya yi tare da silalewa ƙasa ya zauna ya na maida lumfashi gami da sharce gumi, Yaya Habiba ce ta nufi inda ya ke ta na ma shi sannu ganin yanda ya diririce duk ya tsure kamar wanda yai jinya.

Da ƙyar Abba yai nasarar ƙwato kalmar "Ruwa." daga bakinshi, aiko da sauri Yaya Habiba ta ɗebo ma shi wanda ke cikin randa, tun da ya kafa kofin bai sauke ba sai da ya tabbatar da yanshe tas sannan ya aje tare da lumshe ido ya na sauraren yanda zuciyarshi ke bugawa da sauri-sauri.

Umma ta tsorata ainun da  abin da ya faru hakan ya saka ta haɗa kawunan su Yaya Sumayya tai ɗaki da su, acewarta wai karasu kwashi jangwam.

Shima Abba lallaɓawa yai tare da rarrafawa ya shige ɗakin Umma harda kullo ƙofa, ni da Mama kuma aka barmu anan kamar kayan banza.

A hankali na fara buɗe idanuwana da sukaimin nauyi, kaina ne ya sara da tsananin ƙarfi wanda hakan ya tilasta ni saurin rufe idanuwan nawa, ƙoƙarin tashi na fara yi zaune amma sai naji jikina kamar anyimin tsinannen duka, ko ina ciwo ya ke min, daurewa nai na tashi ina cije baki cike da dauriya dan sosai kaina ke barazanar tarwatsewa, a hankali na buɗe idanuwa da sukai min tsananin nauyi na sauke su akan Mama da ke kwance,mamaki ne ya kama ni ganinta a kwance ta n barci gashi magrib ta kawo kai, cike da jarumta na matsa kusa da ita na shiga tashinta ganin irin kwanciyar da tai, buɗe idanuwanta tai tare da ƙoƙarin tashi, na lura itama jikinta sam babu ƙarfi, bayan ta tashi zaune ne na shiga jera ma ta sannu.

"Halan baki jin daɗi, naga kinyi barcin marice,  sannu bari imfadawa Abba ya siyo ma ki magani." Nai maganar ina kallon yanda Mama ta dafe kanta.

Cikin sanyi murya ta furta.

"A,ah Mubeenah! lafiya lau kawai naɗanyi barci ne shine jikina yai sanyi, zan warware da zarar nai sallah."

Sannu na sake yi mata gami da lallaɓawa na tashi tsaye na nufi wajen ruwa na ɗauki ƴar gudaliyar butar gidanmu na cikata da ruwa na nufi kewaye dan in watsa ruwa saboda rashin daɗin da jikina ke min, raɓewa na yi ta samu na watsa ruwan sannan na fito na fara gabatarda alwala cikin nutsuwa, ina alfahari da yanda ni ke nutsuwa idan zan gana da mahaliccina, ni mutumce me tsananin son ibada da tsoron Allah, bana wasa wajen kiyaye haƙoƙin ubangijina, nakan yi iya bakin ƙoƙarina wajen kaucewa saɓo, da wannan nike kira ga ƴan uwana musulmai da muji tsoron Allah mu kyautata makomarmu, mu dinga kiyaye haƙoƙin Allah dan samun sakamako me kyau a lahirarmh, Allah ya datar da mu Ameen.

Bayan na kammala alwalar nai tasbihi kamar yanda mazonmu ya koyar, sannan na zubawa Mama ruwa a buta na shigar ma ta da ita sannan na dawo na shiga ɗakina wanda ko arziƙin fitila babu, gashi babu ko taga se wasu ƴan bulillika da aka jera a can sama, da lalube na ɗauki hijabi da abin Sallah ta, da yake na haddace inda komi ya ke  a cikin ɗaki a haka nike gudanar da rayuwata ba tare da na takura ba.

A zaune na gabatar da Sallar saboda yanda kaina ke sarawa, bayan na gama ne na shiga yin azkar ɗin marice da bansamu damar yi ba, da yake na riga da na hardace shi tas a kaina, bayan na gama ne na jingina da jikin bango ina sauraren yanda bugun zuciyata ya sauya lokcinda na farka naga na yi barci wanda bansan lokacinda ya kwasheni ba, ina jin sauyi sosai a jikina wanda kafin in kwanta sam banji hakan ba, hakanan kawai na ji a jikina akwai abin da ya faru wanda ban sa ni ba, a gefe ɗaya kuma ina tunani akan abin da ya hana Umma da Abba fitowa yin alwala, ina jiyo tashin muryarsu a ɗakin Umma, hakanan kawai na ji ina so inje in taso su dan suyi sallah ƙila basusan an kira ba tun da ba wani ji ake sosaiba daga masallaci idan aka kira, ni da Mama mune masu ƙoƙarin yin sallah akan lokacinta.

Cikin amincewa da shawarar zuciyata na tashi ina dafe bango na nufi ɗakin Umma, ina tura ƙofar naci burki ganin Abba zaune akan taƙunanniyar dadumar Umma ya na sallah, gefe ɗaya kuma babbar robar Umma ce da buta a jiye sai wasu ruwa a cikin robar masu datti da alama awala akai ciki.

Cikin shanye mamakina na yi sallama cikin sanyi murya, abin da ya ɗaure min kai be wuce yanda naga firgici da razana  ba kwance akan fuskar Yaya Habiba da Yaya Sumayya waɗanɗa suka salame Sallah.

"Innalilahi wa'inna ilaihi raju'un!!! Mubeena lafiya kika zo kikai min tsaye a bakin ƙofa." Umma ta faɗi da yanayin tsoro.

Kallon tsaf nai ma ta, ina   ganin yanda ta ke ƙoƙarin haɗiyar yawun da ya maƙale ma ta a maƙoshi, idanuwanta da alamun tsoro ƙarara.

Bangama ƙare ma ta kalloba na tsinayo muryar Abba shima a sanyaye ya na faɗin.

"Mubeenah lafiya dai ko?  ko wani abu kike buƙata." yai maganar shina maƙogwaromshi na kai komo.

"Dama naga baku fito yin sallah ba shine na ce bari inzo in sanar muku." nai maganar ina kokonto  akan yanda naga su na wani ɗari-ɗari da ni.

"A'ah ai da kin barshi ba sai kinzo ba, yau a tasha da zan dawo na siyo sabuwar gora, shine nace ba sai mun dinga yin alwala a waje ba mayi a ɗaki kawai tunda tsakar gidan caɓewa ya ke harmu gaza samun wajen kwanciya ga kuma saurayen da ke yo gayya idan wajen ya caɓe." Umma tai tsulum ta bani amsa.

Haka kawai naji ban yarda da wannan maganar ta ta ba, hakanan ma Umma idan ta bushi iska sai ta tsiro wanki da marice dan kawai ta jiƙe inda muke kwanciya ni da Mama, musamman idan ranar ita ke da girki.

Bance komi ba na juya na nufi ɗakin Mama na isketa akan dadduma ta gama sallah, gaishe ta nai cike da girmamawa, amsawa tai cike da kulawa tare da tambayata lafiyata, bayan na bata amsa mukai zaman shiru na tsawon lokaci, ganin shirun yai yawa ne yau ko ƴar fira bamuyiba ya saka nace.

"Wai Mama yau babu aikin girkin dare ne, naga  har yanzu baki ce inhura rushi ba."

  "Da yake kinga Ummanku ta dawo to shine Abbanku ya ce imbar ma ta girkin tunda nata ne dama, ban musaba na bata abinta."

Mama ta bani amsa ta na ƙoƙarin kunna ragwargwaɓaɓɓiyar redionta wacce taci uban ɗauri da robali, shiru mukai muna sauraren labaranda ake a gidan redion.

Bamu daɗe da fara sauraren labaranba Abba ya aiko Yaya Habiba akan Mama ta fito tai shimfiɗa zamuci abinci.

Firgigit na dawo daga tunanin da na tafi.

"Mubeena ki ci abincin mana kar ya yi sanyi, wai kodai baki jin daɗi ne tun ɗazu nike lura da ke sam baki da walwala." Mama tai maganar ta na jiran amsata.

"Dan Allah Mama za ki iya gayamin abin da ya faru ɗazu, haka kawai nike ji a jikina akwai abin da ya faru, kinga su Yaya Habiba basa kula ni kamarma tsorona suke bayan ba gaka muke ba, Abbama bai yi min faɗa ba yanzu,  shiyasa nike son insan abin da ya faru.

"Ke ko wannan yarinya kin shiga uku, haka kika koma kuma bayan sa ido yanzu harda bin ƙwaƙwaf kike yi, to ni gaskiya bazan iya ɗaukar wannan rainin hankalin naki ba, tabbas wani abu ya faru kuma ba komi bane face aljannun da kika tada kika nemi hallakamu da ruwa, kuma mun riga mun yanke hukunci akanki ni da Abbanku, ba za ki sake ƙara kwana a gidannan ba daga gobe, dan tsaf za ki hallakamu alhalin da sauran lokacinmu, mun shirya tsaf dan mu kai ki aikatau can bariki."

Sak kowa na wajen yai jin abin da Umma ta ce,  Abba kuwa cike da ƙulewa ya banka ma ta uwar harara ya na takaicin hali irinnata na rashin siri, inde tonon sililine to fa Umma ta yi dgree akanshi, sam ba ta da sirri ko kaɗan, sai Abba yajata gefe suyi magana ba tare sanin Mama ba amma mudin za'azauna da Umma sai ta faɗi wannan maganar,  ga shi Allah ya ɗaurawa Abba son yin shawara ko sirri da Umma.

Kallon yanda nike kokowa da hawayen da suka dage akan dole sai sun zubo, ni kuma naƙi basu damar hakan Mama ta yi, cikin sanyi jiki ta janyo ni ta kwantar akan kafaɗarta ta na jin babu daɗi da maganar da Umma ta faɗa min alhalin ba ita na tambaya ba.

Gyaran murya Abba yai tare da janyo hankullanmu akan zai yi magana kowa ya nutsu, ɗago kaina nai ina son jin abin da Abban zai faɗa.

"Ke Mubeenah ki natsu domin maganar ta ki ce, bayan zuwan Yayanku Hashimu ya yi min wani abishir akan ya samo ma ki aikatau a can cikin bariki, na yi murna sosai da hakan dan idan ba ki manta ba nace ma ki, ko dai ki fidda miji in aurar da ke, ko kuma inbawa abokina aurenki ko ki fita ki barmin gida dan na gaji da ciyar da ke hakanan babu wa ta riba, ga matsalolinki da sukafi ƙarfin kanki bare kuma ni Iroro wanda ban aje ba kuma ban bama wani ajiya ba, na rigada na yanke shawara akan gobe da yardar Allah zan ɗaukeki da kaina in kaiki can gidan aikin, mutanen a matse suke da son samun wacce za tai aikin,yanzu abin da nike so da ke shine, ki tattaro dukannin abubuwan da kikasan ki na buƙata ki shirya gobe tun da sassafe zamu kama hanyar tafiya dan kuwa ana so muje kafin wani me magani ya iso, kuma ban amince kiyi magana da Mamanki ba akan wannan aikin, umarni ne na zartar a kanki ban amince kiyi magana da kowa ba akan wannan aikin face ni kaɗai ko Ummanku idan kika yi magana da wani Allah ya isa ban yafe muku ba wallahi, dan ba shawararki na nema ba na riga na zartar da hukunci."

Zuciyata ta shiga dokawa da tsananin ƙarfi, ya yinda na gama jin kalaman Abba, hakanan na ji na amince da hukuncin da ya zartar a kaina, hakanan nike ji na gaji da rayuwa a ƙarƙashin innuwar kulawar Abba, na daɗe da gane cewa Abba baya so na, ban san daliliba sai tsintar kaina na yi a cikin farin ciki, ban san wane zaren ƙaddara ba ne ya ke jana akan amimcewa da aikin, ni dai kawai ina jin daɗin zan nisanta da Abba na tsawon lokaci, zan yi nisanda  zan samu nutsuwar gangar jiki da zuciya, ina buƙatar samun inda zan zauna inyi tunani akan rayuwata tun daga farko har izuwa yanzu da tarin ƙaddarori suka samu muhallin zama a rayuwata.

Bancewa kowa komi ba sai tashi da nai babu alamun damuwa atare da ni na wuce ɗaƙina, Mama ce ta bawa Yaya Habiba ƴar ƙaramar fitilarta ta kawo min, aiko na ji daɗin hakan dan so nike in sadu da ma'ajiyar ƙur'ani na dan amma duhu ya hana hakan.

Jakar iskamiyya ta na ɗauko na fito da ƙur'ani na izufi sittin, na buɗe shi tare da fatan samun salama da dangana akan ƙaddarar da ke tunkaro ni, a lokacinda na fara karanta alƙur'ani me girma da tsarki, wani irin raunine ya baibaye ni har ban san sanda na fara hawayeba, ban daina karatunba kuma ban daina kukanba, hakanan nike ji a jikina wannan hawayen da nike na samun salama da sauƙin zuciya ne.

Ban daina karatun ba sai da na tabbatar da na samu gamsashiyar nutsuwa, sannan na rufe alƙur'ani nai addu'ata tare da tashi na gabatar da Sallar Isha'i.

Bayan na gama ne na ta gyara wajen kwanciyata sannan na ɗauki fitilar Mama na mufi ɗakin ta, turus na yi ganinta durƙushe a ƙasa ga Abba tsaye a kant sai huci ya ke, ban ce komi ba na nufi inda ta ke ajiye fitilar na ajiye tare da juyawa na fice zuwa ɗakina, azkar ɗin kwanciya narci na gabatar sannan na haye yamusashiyar katifata nai lamo ina jin yanda har yanzu zuciyata bata bar dokawa da ƙarfiba, ban bawa kaina damar tunani akan komi ba haka na kwanta har barci me nauyi yai nasarar tafiya da ni.

Kyakkyawan matashi ne zaune a wa ta kujerar alfarma ya na aiki, sai wa ta mummunar halitta marar  kyan gado ta zo ta bayanshi ta buɗe mumunan bakinta ta shiga yo aman wuta, juyawa yai ya na salatin jin ZAFIN WUTA amma sai wannan hallitar tai amfani da wannan damar ta sake amayo wa ta wutar me yawa akanshi, sai da halittar ta cike inda matashin ya ke da wuta sannan ta fice da jikin gini, wa ta mata ce ta zo kusa da wamda aka sakawa wutar ta na kuka tare da tattaɓa jikinshi, amma duk inda ta taɓa sai ya kwalje ita kuma sai hanunta ya ƙone, a haka ta zauna ta na ta kuka babu me rarrashi, yayinda muka zo wucewa ta wajen ni da Abba sai muka ga wannan matar shine Abba ya ja hannuna ya bata ya na faɗin nice kaɗai zan nemo maganin da zai warkar da wannan matashin wanda wuta ke ƙonawa, hannu biyu matar ta amshe ni tare da yiwa Abba alkairi me yawa ya juya ya barni da ita, da na tunkari inda wannan matashin ya ke, sai ruwa me ƙarfi ya zo ya maido da ni, haka na dage sai na isa gareshi har nai nasarar kama hanunshi, abin mamaki ina kama hanunshi sai wannan wutar ta ɓace ɓat sai de baƙin hayaƙi da ya karaɗe daƙin wanda wa ta murya marar daɗin amo ke faɗin, "kin yi nasarar rabani da shi amma tabbas zan dawo, zan dawo domin ɗaukar fansa."

A firgice na farka cikin matsanancin tsoro.

      PAGE 35
Ina karanto addu'o'inda Manzonmu ya koyar idan mutum yai mummunan mafarki, zuciyata har lokacin bata daina dokawa da ƙarfi ba, sai ma sake tsananta dokawa da tai fiye da baya, hakanan naji jikina yai sanyi sam bani da kuzari ko kaɗan.
Tunanika barkayai suka dinga bijiromin na abubuwanda suka faru da ni tun wayuwar garin yau, idan da sabo ya kamata ace na saba da yanda rayuwa ke gara ni kamar kwallon ƙafa, aduk lokacinda zan wayi gari d irin ƙalubalen da zan fuskanta, sam babu wani abu na birgewa a cikin rayuwata, hakanan nike gudanar da rayuwata sam  babu farin ciki.
Sake juyawa nai ɗayan sashen  ina ji a jikina dole ne in tashi in nemawa kaina mafita, ina buƙatar farin ciki kamar kowace mace, ina buƙatar samun ƴancin kai kamar kowace budurwa wacce ke gaban iyayenta, amma ta yaya zan samu hakan? na tambayi zuciyata da take saƙamin tunanika daban-daban.
'Zan samu ƴanci kamar kowa amma sai na cire tsoro, dole sai na aro mayafin juriya na aje na haƙuri dan samun damar cimma muradina, to amma kuma ai Abba ya ce gobe zan bar gidan, ko da yake wannan ma wa ta damace zan samu dan in canza rayuwata, ban san gidan da zan rayu a cikinshi ba, haka zalika bansan wane irin mutanene a cikin gidan ba, zan tsaya imfara karantar mutanen wajen dan insan ta yanda zan gyara rayuwata kamar kowa.' 
Ina ta tunani daban-daban da haka har barci ya ɗauke ni me nauyi.
BANANA ISLAND
Ƙwance Mommy ta ke a kan katafaren gadonta wanda ya lashe miliyoyin kudaɗe kafin kafuwarshi a daɗin, kallon farko zakai me ka gane ba ɗan ƙasar ba ne, ko daga wace ƙasa aka ƙerashi lallai me tsananin tsada ne.
Sulaima ce zaune  akan kagon kusa da Mommy wacce Doctor ke duba lafiyarta, fuskarnan ta ta tai jazur musamman saman hancinta abinka da farin mutun.
A gefe kuma wannan Dattijuwar matar ce zaune ta yi tagumi ta na kallon yanda Mommy duk ta bi ta fice a hayyacinta.
Bayan Dr. ya gama ba ta taimakon gaugawa ya juyo ya fuskanci wannan Dattijuwar ya na faɗin.
"Hajjo, wai dan Allah mi yasa bakwa kiyaye lafiyar baiwar Allarnan, ta na cikin mawuyacin hali yanzu haka, jininta yayi mugun hawa, ga ciwon zuciya, mi yasa kuke barinta cikin damuwa har haka, ina Fauzan ya ke ne, nasan shi kaɗaine zai fahimci abin da nike nufi." Doctor yai maganar fuskarshi da alamun ɓacin rai gami da damuwa.
"Kayya dai dakat, ai baka sa ni ba, Fauzan ɗin shine wanda yai silar shigarta wannan halin, ya na can kwance cikin mawuyacin hali rai a hannun Allah, kasande akwai shaƙuwa me tsanani tsakanin Fatima da Fauzan, halinda Fauzan ɗin ke ciki ne ya asassa ma ta tashin ciwon, wallahi muna yin bakin ƙoƙarinmu wajen ganin mun fitar da ita daga damuwa, amma abin ya ci tura, da zarar ta ga halin da ɗanta ke ciki sai jikin na ta ya rikice."
Hajjo tai  maganar muryarta na jimanta lamarin.
"Wai dama Hajjo har yanzu Fauzan be warke ba, na yi tunanin da kuka fita da shi India ya samu lafiya." Dr. yai maganar ya na jimanta lamarin.
"Kai de bari Dakta! lamarin Fauzan se du'a'i, yanzu abin ya wuce yanda ake tunani, ciwo sai gaba ya ke ba wani sauƙi sai a wajen Allah, da zaka ga Fauzan yanzu na tabbata ƙafafuwanka ba zasu taku ta daɗin rai ba, yaronan yana ganin jarabawar rayuwa, sai de kawai muci gaba da taya shi da addu'a Allah ya yanke ma shi wannan wahala da yake ciki."
Jinjina kai kawai Dr. yai cike da jimami, dan bai mance yanda aka kawo Fauzan asibitinsu ba cikin matsanancin ciwo da zafin jiki, fatan samun sauƙi yai musu tare da bada shawarwari akan yanda zasu dinga kiyaye lafiyar Mommy gudun samun matsala sannan ya tafi.
Zaman shiru sukai a ɗakin kowa na tunanin zuci, da haka har barci me nauyi yai awon gaba da Hajjo, da wannan damar Sulaima tai amfani wajen sulalewa ta tafi ɗakin Fauzan dan ta ƙara ganinshi, sam hankalinta baya kwance, ga tashin hankalin yanda jikin ɗan uwanta ke tsananta, ga guma tashin hankalin yanayin Mommy ke ciki.
Zuwa bakin ƙofar glass ɗin ɗakin Sulaima ta yi, tare da jingina jikinta akan ƙofar ɗakin idanuwanta na zubarda hawaye, ta na ɓatuƙar ƙaunar ɗan uwanta, sam batason abin da zai ɓata ma shi rai, ta na kiyaye abin da zai saka yai fushi da ita, shima kuma ya shaƙu da ita, ita kaɗaice abokiyar nishaɗinshi, da ita yake sirri da ita ya ke shawara, ya yarda da ita fiye da kowa.
Ta ɗauki tsawon lokaci a hakan ta na tunani kafin daga bisani ta zabura tare da janyo ƙofar ta fito ta nufi kan stairs, da bibiyu ta ke hawa benen hakan ya bata damar hayewa cikin sauri, wa ta tsadaddiyar waya ta ɗauka akan luntsumemiyar kujerar da ke jere a ƙayataccen parloun, cikin sauri ta buɗe mabuɗan sirrin tare da laluba wa ta numbar da akai save da Pahpah, ta danna calling.
Amsa kiran akai daga can ɓangaren tare da furta.
    "Assalamu alaikum"
"Wa,alaika salam pahpah!🥹"
Sulaima tai maganar ta na ƙoƙarin haɗe kukanda ya sake taso ma ta.
      "Sulaima lafiya dai ko! ina Mommynku ina kuma Fauzan ya na lafiya dai ko, jikin da sauƙi ko!!!."
Ya jero tambayoyin cike da ruɗewa.
"Pahpah dan Allah ka dawo hakanan, wallahi Yah Fauzan ya na cikin matsanancin ciwo, Pahpah kullum abin gaba yake sake yi, please idan maganin bazai samu ba ka taho hakanan, banaso yah Fauzan ya mutu bakuyi bankwana ba, Pahpah jikinshi sam babu kyawun gani, yau kwana uku kenan rabon da ya saka koda ruwa ne a cikin....!
Sai kuma wani sabon kukan ya sake ɓalle ma ta.
Cike da damuwa Ya fara rarrashinta tare da tabbatar ma ta da yana hanya yau komi dare a legos zai kwana, sannan yai ma ta albishir da ansamu maganin.
Ta ɗanji daɗi jin cewa zai dawo yau, ko babu komi zai tsaya wajen ganin ko yayane Fauzan ya saka wani abu a cikinshi, dan kaf a gidan shi kaɗai ne ya isa ya taɓa Fauzan ba tare da ya ƙone ba.
𝑃𝑙𝑒𝑎𝑠𝑒 𝑘𝑢𝑦𝑖 𝑚𝑎𝑛𝑎𝑔𝑒 𝑑𝑎 𝑤𝑎𝑛𝑛𝑎𝑛 𝑤𝑎𝑙𝑙𝑎ℎ𝑖 𝑖𝑛𝑎 𝑏𝑢𝑠𝑦 𝑛𝑒 𝑘𝑤𝑎𝑛𝑎 𝑏𝑖𝑦𝑢 𝑎𝑚𝑚𝑎 𝑖𝑛𝑠ℎ𝑎 𝐴𝑙𝑙𝑎ℎ 𝑑𝑎𝑔𝑎 𝑦𝑎𝑛𝑧𝑢 𝑧𝑎𝑘𝑢 𝑑𝑖𝑛𝑔𝑎 𝑠𝑎𝑚𝑢𝑛 𝑙𝑖𝑡𝑡𝑎𝑓𝑖𝑛 𝑍𝐴𝐹𝐼𝑁 𝑊𝑈𝑇𝐴 𝑎 𝑘𝑎𝑖 𝑎 𝑘𝑎𝑖.

    CHAPTER 35-40
بسم الله الرحمن الرحيم.
Ajiyar zuciya Pahpah ya saki lokacinda Sulaima ta kashe wayar, kallonshi farin mutum da ke zaune kan sallaya tai tare da girgiza kai sannan ya ce.
   "Mudin haskenta ya sadu da ɗanka tabbas ƙarshen wahalarsa ya zo, ita kaɗaice za ta iya karya wannan mugun sihirin, sannan kuma ta bashi garkuwa da izinin ubangijinmu."
Shiru Pahpah yai tare da zurfafa a cikin tunanin yanda zai sadu da wannan tauraruwa me haske, wacce zata zamo tsanin takawar Fauzan ta hanyar samun lafiyarshi.
   "Ka tashi ka je, kana tare da nasara, ka riƙe Allah domin shine kaɗai zai tallafa maka."
Wani abin al'ajabi da bammamaki, mutumin na gama maganar sai ya ɓace ɓat kamar be taɓa wanzuwa a wajen ba.
Tsam Pahpah ya tashi ya fice cikim tsoro, direct wajen motarshi ya nufa, bayan ya shiga ya saka drivar ya ja da sauri suka bar wajen.
MUBEENAH AGEGE
Can cikin barci ni ke jiyo muryar Mama sama-sama, ban buɗe ido ba sai juyi da na sake yi ina shirin gyara kwanciyata, sai na ji an jijjiga ni da ƙarfin gaske ana faɗin.
   "Innalillahi wa'inna ilaihi raju'un, jama'a Mubeenah wai lafiyarki ƙalau kuwa? dan Allah ki tashi hakanan, rana har ta fito amma kin gagara tashi, tun asubahi nike tashinki."
Zaram na tashi zaune tun lokacin da na ji salatin da Mama ta saki, cikin sauri na buɗe idanuwana, amma abin mamaki shine, sun buɗe tar amma sam bana ganin komi, sake kai hannuna nai ina shafa idon dawa, amma abin al'ajabi sai naji ashe a buɗe suke.
   "Allahu Akbar, kaji ƙudirar Ubangiji mabuwayi gagara misali, me hanawa kuma me bayarwa, Wallahi Allah Mama idanuwana basa ganin komi, duhu nike gani, zo ki duba ki gani."
Nai maganar cikin jinjina ƙarfin buwayar Ubangiji, me bayarwa kuma me hanawa aduk lokacin da ya so, idan ba Ikon Ubangijiba waye zai baka alokacin da ya so, kuma ya amsa a lokacinda ya so?.
"Ke Mubeena ban son iskanci, ta gidan ubanwa ke baki gani, alhalin ga idanuwanki nan tarrrr ma sha Allah, ki daina wasa ki taso muje kiyi sallah lokaci na wucewa."
Mama tai maganar ta na hana kanta gasgata cewa da nai bana gani.
"To Mama bara in tashi."
Nai maganar ina ƙoƙarin tashi, amma mi ta tabbata dai bana gani sam, dan kuwa ina taka ƙafata ban sauke ta a ko ina ba sai cikin kwanon da nike aje ruwa idan zan kwanta, cike da razani na janye ƙafata nai baya ina salati.
Sak Mama ta yi, ta kasa taɓuka komi domin kuwa ko ta so ko kar ta so ya tabbata bana gani.
Maganar Abba ce ta yanke min jimamin da na shiga.
"Ke Halima! wai har yanzu ita Mubeenar ba ta tashi ba, ki watsa ma ta ruwa manah, kinga rana ta soma yi, kuma ana jiranmu dan yanzu na sake yin waya da Hashimu ya sanar da ni cewa, me gidan ya dawo jiya cikin dare, muyi sauri muje dan...."
Maganarshi ta yanke ne lokacin da ya lura da Mama zaune daɓas a ƙasa, kamar ma bata cikin hayyacinda dan ya lura da yanda laɓɓanta ke motsawa.
"Halima lafiya dai ko? ko wani abun ta...."
Bai ƙarasaba ya ji ni na fashe da matsanancin kuka ina faɗin.
"Abba kana gani na ko, wallahi Abba ni bana ganinka, na zama makauniya, bana ganin komi sai duhu, dan Allah zo ka kama hannuna ka kaini waje inyo alwala banyi sallah ba".
Wa ta iriyar ashar Abba ya kutuntumo ya watsa wa Mubeenah, sannan ya ɗaura da faɗin.
"Ke abu ta kazar ubanki, ubanki ya hwaɗa ya afka ya zunduma cikin makantarnan, ni za ki mayar tsohon banza, na rantse da girman Allah sai kin buɗe idonan, ni za kiyi wa baƙin ciki Mubeenah, ni!! ni!!! Mubeenah."
Ya ƙarashe maganar ya na taƙune fuska kamar zai saka iho, ya riga da ya gama tsala lissafin yanda rayuwa zata canza mai, ya gama sadaƙarwa a yau zai zama ɗaya daga cikin masu kuɗin a arear unguwar Agege, amma lissafinshi na neman roshewa ganin halin da Mubeenah ke ciki.
Mama ce ta tashi tare da kama ni ta fitar da ni idanuwanta na zubarda hawaye, ni nasan kaf duniyata ba zan samu me sona kamar Mama ba, ƙauna tattali gami da kulawa a wajen ta kaɗai nike samunsu, ita ce kaɗai bangon da zan jingina inyi kuka kuma ta rarrasheni cike da kulawa haɗi da tausayi.
Ruwa ta zuba a buta ta kama hannuna muka nufi bayan gida, can inda tasan ina tsayawa ta aje ni tare da ajiye butar inda tasan bazan zubar ba, sannan ta fice ta bani waje.
Tsarki na yi kamar yansa na saba, sannan na tafo bango a hankali na fito waje ina sake tabbatarwa kaina na zama makauniya, banyi aune ba na ji wani abu ya ja ni, nai baya-baya na faɗa akan kayan zuba ruwanmu, ji kake "Tinjim."  na afka cikin babban bahon ruwa da yake ƙarami ne bashida tsawo sai faɗi.
Abba ne ya taso daga ɗakin Mama dan ganin abin da ya faru, sai kuwa yai tozali da ni kwance male-male a cikin bahon ruwa.
"Yau ni Iroro na ga jarfa, ke dan malafar ubanki shine zaki rasa insa za ki faɗa sai cikin baho, wato ne dole sai kin tabbatar min da cewa ki na min baƙin ciki, yo baƙin ciki manah, sarai kin san wahalar da nike sha wajen samo ruwanan, kina can kina barcin asara na je na samo wai dan kiyi wanka idan zamu je gidan da za kiyi aikatau."
'Aikatau', na maimaita kalmar a zuciyata, sai kuma na zabura na tashi zaune ina lalube ina faɗin.
"Abba bara inje inyi sallah sai in shirya idan har zasu ɗauke ni a haka da makantata ni na amince zanyi aikin."
Nai maganar wani irin karsashi da ƙwarin gwuiwa na zo min.
ALHAMDULILLAH, MUN KUSA GAMA FREE PAGE, SAURA PAGE BIYU.
GA WACCW TA SHIRYA KARANTA LITTAFIN ZAFIN WUTA GA ACCOUNT A ƘASA.

      CHAFTER 40-45
بسم الله الرحمن الرحيم.
Tsit Abba yai jin maganar da nai, sai kuma ya was he baki tare da faɗin.
   "Yauwa Mubeenah, ko ke fa, to yanzu kiyi sauri ki shirya zuwa anjima bayan Ummanku ta gama abin kari sai kiyi mu kama hanya dan mu isa da wuri." ya ƙarashe maganar tare sa taimakamin na fito daga cikin bahon jikina na tsiyayarda ruwa, sake zuba min ruwa yai a buta  sannan ya damƙamin a hannuna ya na ta rarrashina gami da lallaɓawa, sai naji jikina yai sanyi ƙalau, duk da ba ganin shi nike ba amma a iya maganar da yai min na fuskanci lallai ya ji daɗin maganar da na faɗa, sai na shiga zargin kaina akan ƙin bin umirninsa da nike a baya, wataƙila hakan ne ya saka ya tsaneni saboda kafiya da baƙin taurin kai irin nawa.
Ban san sanda bakina ya furta. "Abba dan Allah ka yafe min duk abin da nai maka, bazan sake ba, na yi danasanin wanda nai maka a baya, nasan da ace na bi umurninka da na auri abokinka da yanzu nima kana so na kamar yanda kake son su Yaya Habiba, daga yau bazan sake saɓama umuninka ba in sha Allah."
Kasaƙe Abba yai jin  maganar da nayi, sai jikinshi yai sanyi, duk wanda ya taɓa zuwa gidanmu koda na wuni ɗaya ne, to yasan rashin jituwar da ke tsakanina da Abba, tun maƙota na zuwa bada haƙuri idan yana dukana har takai da suk girman unguwarmu babu me ko kallon inda muke idan wani abu ya haɗo ni.
Bai ce komi ba sai juyawa da yai ya shige ɗakin Umma wacce dukkan abin da ke faruwa akan idonta, indai wajen iya laɓe da jin ƙwam ne, to Umma ita ce kan gaba, bata yarda gulma ko tsugudidi su wuce ta, a haka ma wai  dan a Legos muke ta na tsoron ƴan iskan unguwarmu, dan abu ƙalilan sai ka ji ance ansakawa mutum taya an ƙone shi ƙurmus,  musamman idan wani abu ya haɗa yare da hausawa.
"Wallahi kar ka yarda da abin da ta gaya maka, yaudara ce kawai, so take tai mana baƙin cikin cin arziki shiyasa ta kulle idon, yo ita makantar haukace da zata sameta lokaci ɗaya, ade bincika zaka samu wani abun ta shafa dan baƙin munafurci irin nata." Umma tai maganar ta na shanye ƙananun idanuwanta irinna kwararrun ƴan gulma da munafurci.
"Ubanta ya zurma ya afka ya zunduma ya faɗa cikin shafawa ido wani dan makancewa, ita yanzu dan kutumar abu ta kazanta har ta yi wayon sanin makirci, to aniyarta ta bita, na fi ƙarfin ta yaudare ni wallahi, zan gwada ma ta ba abanza nike zaune a legos ba, nima tantirin kaina ne, iskanci sai de mu koyawa wasu badai mu a koya mamu ba." Abba yafi cikin tada jijiyoyin wuya, daga jin abin da Umma ta faɗa shikenan har ya yarda ya  hau kai ya zauna daram,dama ba tun yau ya saba irin haka ba, sau da dama hakan kan kasance, lafiya lau za'ayi magana da shi amma da zarar Umma ta ce ba haka ba babu bincike ba lissafi zai hau kai ya zauna akan yanda ta ce hakanne gaskiya.
Mamace ta zo ta kama ni ta kaini ɗaki tare da yimin shimfiɗa da saka min hijabi, alƙibla ta fuskantar da ni tare da bani umarnin yin sallah.
Ina kabbara Sallah wani irin rauni ya baibayeni, sai na ji ina buƙatar tsiyayarda damuwata a gaban Mahallicina me rahama, nasan zai sauƙaƙamin ta wani ɓangaren, aiko na shiga zubda hawaye masu zafi yayinda nike gabatar da Sallah cikin nutsuwa da kamala, kuka me ƙarfi ya kubcemin lokacinda na duƙar da gaɓoɓina aƙasa nakai sujjadah, kuka da addu'a nai sosai   har sai da naji nauyin da ya tokaremin ƙirji ya  sauka sannan na ɗago naci gaba da Sallar cikin karsashi har na sallame, bayan na kammala azkar na hau karatun alƙur'ani me girma, da yake harda ce da ni, dandanan nishaɗi ya baibaye, tabbas karanta littafi me tsarki babbar rahamace, babu abin da yake saka ni nishaɗi kamar inji ina karanto littafi me tsarki tiryan-tiryan.
Na ɗauki lokaci me tsawo ina karatu, har sai da muryata ta disashe sosai sannan nai addu'a tare da shafawa nai zaune abuna ina nazarin rayuwa, wato Allah alhakim, wa ta hikimace ta ubangiji wannan makantar da ya ɗauramin, godiya nai a gareshi ta hanyar yin tazbihi harma da salatin Annabi, duk safiyar duniya da zan wayi gari da ciwo ko babu sai na yi tarin aiyuka kamarsu, share ɗakin Mama da na Umma, share tsakar gida, hura wutar ɗaura abin kari, wanke-wanke, wankin kayanda aka ɓata, idan ka cire kayan Mama hatta na  Abba nice zan wankesu kullum ranar duniya, aƙalla Yaya Sumayya na daka kaya kala uku duk rana, haka zan haɗa in wanke, wani bin Abba ya na zundumamin zagi Umma kuma na mita haka zan zage inyi aiyukana babu me cemin sannu sai ma zagi da nike sha wajen Abba, amma nice yau zaune a ɗaki ina hutawa kamar yanda kowa ke yi, babban abin da yai min daɗi be wuce yanda yau bazanje shago ba, sam bani son zuwa shagonan saboda ƴan iskan da ke wajen, amma banda damar daina hakan, sai gashi yau babu zuwa shago saboda lalurar makanta.
Ban san na ɗauki tsawon lokaci ina tunani ba sai da Abba ya kwaɗo min kira, firgigit na farka daga duniyar tunani da na lula, da laluben hanya har na kawo ƙofar ɗakin.
"Gani Abba."
"Amshi wannan kunun ki shanye sai kiyi sauri kizo muje."
"To Abba nagode."
Na faɗa tare da lalubawa har na kai inda hannunshi ya ke na amshi kofin kunun, juyawa yai abinshi, ni kuma na zame na zauna  a wajen tare da kafa kofin a baki na shiga shan kunun, ina son abu me ruwa sosai hakan ya bani damar shanye kunun duka.
Lalubawa na sake yi ina bin bango har nakai wajen jakar da nike ajiye kaya, da lalube ba buɗe ta na ɗauki kedar thank you wacce nike ajiye a gefen jakar, laluba ƙasan jakar nai harna lalubo wa ta  ƴar siririyar chain, danƙe shi nai a hannuna kamar wani zai ƙwacemin, sannan na saka hannuna na kakkaɓe jakar tawa na janyo ta zuwa jikin bango na aje nima na zauna zaman shiru, har yanzu zuciyata ba ta daina dokawa da matsanancin ƙarfi ba, kuma ina jin wani irin sanyi me kashe gaɓoɓi ya na baibaye ni, ga wa ta iriyar kasala me sakar da gaɓoɓi da ta saukomin.
Shiru nai ina sauraran bugun zuciyata harna tsawon lokaci, ban san adadin mintunan da na kwashe ba, sai da na jiyo muryar Abba ya na faɗin.
    "Mubeenah, ke Mubeenah ki fito idan kin gama ke nake jira mu yi mu tafi lokaci ya na ja."
Zumbur ta tashi kamar dama jiran kiranshi nike.
    "Abba dan Allah ka taimaka ka ɗaukar min jakar tunda bana ganin hanya."
Bai musa ba ya shigo ya ɗauki jakar tare da kama hannuna muka fito, bai saki hannuna ba sai ji nai ya na faɗin.
"To Mubeena ga mutanen gidana zasuyi sallama da ke."
Murmushi nai sannan na ce.
   "Mama nasan kuka kike yi, dan ina iya jiyo zafin zubar hawayenki a cikin zuciyata, dan Allah ki kwantar da hankalinki babu abin da zai sameni sai alkairi, ina ji a jikina wannan tafiyar ita ce zata zamo tsanin da zan taka wajen ganin na cimma muradai da mafarkaina, haƙiƙa Mama ke uwace a gare ni, a duk inda nike zan kasance cikin kwanciyar hankali matsawar za ki ch gaba da yi min addu'a kamar yanda kika saba, zan yi kewar kulawarki a gareni, Allah ya baki haƙurin jure rashina uwa ta gari me maida ɗiyarta kamar sarauniya saboda soyayya da kulawa🥹."
Kuka ne ya kubcewa Mama me tsananin ƙarfi, yayinda na matso inda muke ta riƙe hannuna gam ta na faɗin.
"Ibrahim ka ji tsoron Allah karka rabani da Mubeenah, wallahi ina jinta kamar ƴar da na tsugunna na haifa, ka ji tausayin halin lalurar da ta ke ciki kabarmin ita, wallahi nayi alƙawarin zan ɗauki dukannin ɗawainiyarta."
   "To munafuka ƴar baƙin ciki me baƙin hali, ai dama batun yau ba nasan kedin munafuka ce, yo munafuka manah idan ba munafurci da baƙin ciki ba, ina ruwanki da shiga sha'anin uba da ƴa, wannan ai kinibibine irin na fulanin ruga." Umma tai zaram ta faɗi jin maganar da Mama ke yi na neman yin tasiri a zuciyar Abba, dan ta lura kamar jikinshi ya ɗan yi danyi.
Cike da macin rai Mama ta saki hannuna ta juyo wajen Umma ta na faɗi. 
   "Ke Umma ki kiyaye bakin ki😡, kisan abin da za ki dinga faɗa, ina ruwanki, wa ya saka da ke, ban san shigar shigula, ki kiyaye ni wallahi kar ki bari in waiwayo ta kanki dan abi  ba zai yi maki daɗi ba, ina ɗaga maki ƙafane kawai dan a zauna lafiya amma badan ina tsoronki ba, daga yau kar in sake ji kin tsomamin wannan baƙin bakin na ki me kama da anzunguro kan kare ta taga, ki shiga hankalinki."
Mama ta yi maganar ɓacin rai da hasala na bayyana a fuskarta, yayin da Umma tai murus sai walimar idanu ta ke  yana shege lahira, shi kanshi Abba mamakin Mama ne ya daskarar sa shi a tsaye, dan bai taɓa tunanin ta na da zafi har haka ba, lallai an ƙure haƙurin damo, ya faɗi a zuciyarshi.
Juyowa ta yi wajen shi tare da faɗin.
   "Tabbas ban isa in hanaka zartar da hukunci akan Mubeena ba, amma zan tuna maka gaji tsoron Allah, wannan baiwar da kake wulaƙanta rayuwarka ita ce rufin asirinka, kuma amanace a wajenka, muddin ka zalunceta Allah ba zai barka ba, ka je ka yi duk yanda kaga dama da ita." Mama na gama faɗin hakan ta zo wajena ta damƙamin wani abu a cikin hannuna sannan ta shafa fuskata ta juya fuuuuu ta shige ɗakinta.
Da sauri Umma ta matso kusa da inda muke ta fara jan hannun Abba wanda ke riƙe da jaka ta ta na turamu waje wai kar Mama ta fito ta hanamu tafiya.
Ina tuntume da komi haka Abba ya ja hannuna har muka fice sannan ta saki hannunshi ta dawo cikin gida ta kaɗa su Yaya Habiba zuwa cikin ɗaki  suka shige harda kullo ƙofa.
Ina tuntuɓe da komi haka Abba ke jaye da hannuwana har muka shiga cikin unguwarmu sosai inda mutane keta hada-hadarsu su na kaiwa da komowa, a Legos babu ƴan zaman banza kowa fitowa ya ke ya nemi na kanshi dan rufawa kai asiri.
Munyi tafiya sosai kafin mu samu abin hawa, nan Abba ya lalubo wayarshi wacce ta ci duniya duk ta sha ɗauri da lobali ya lalubo number Yah Hashim ya kirashi dan ya yiwa me abin hawan kwatancin inda za'a ajemu.
Hawa mukai bayan mun tsadance muka tafi, har lokacin ban daina jin sautin bugun zuciyata ba a cikin kunnuwana, sannan sanyin jikina sai daɗa ƙaruwa ya ke kamar wacce ta shiga cikin na'urar sanyi.
A daidai farkon shiga BANANA ISLAND aka sauke mu, Abba ya sake kiran Ya Hashim, kafin ya zo sai da muka ɗauki mintuna atsaye, tun ina jin daɗin tsayuwar har ta gundure ni, hakan ya saka nace cikin sanyin murya.
  "Abba dan Allah ka samo mana inda zamu ɗan zauna, na gaji da tsayuwa wallahi."
Waige-waige ya shiga yi kamar me neman wani abu, wa ta bishiya me kyau ya hanga a gefenmu, hakan ya saka ya ja hannuna muka je can muka zauna ya na mitar jimawar da Hashim yai be zo ba.
Ƙungurmin daji ne me cike da munanan halittu iri daban-daban, wa ta iriyar guguwace me haɗi da ƙura ta taso da iska me tsananin ƙarfi, saboda tsananin ƙarfin iskar guguwar sai da halittun  da ke wajen suka shiga neman wajen ɓuya, sauti marar daɗin ji me kama da tsawa me firgitarwa ne ya cika dajin gaba ɗaya, a daidai wajen wa ta tshohuwar bishiyar kuka me rassa da jijiyoyi da yawa wannan guguwar ta tsaya, a hankali yayyafin ruwa ya fara sauka a cikin guguwar da ke ɓacewa ta na komawa ruwa, farace tas tas farin har ya yi yawa kai da ganin irin hasken nata kasan  ba dai mutum ba sai dai jinsin aljannu, fara ce kuma doguwa me yalwar baƙin gashi da tsananin tsawo ta bayyana fuskarta a murtuke, idanuwana sun kaɗa sun sauya launi zuwa launin shuɗi me haske, cike da ɓacin rai ta buɗe murya cikin amo marar daɗin ji ta kwala kiran.
"Zizzau! Zizzau!! Zizzau!!!."
A yanda ta ke magana sautinta na fita da amo me tsoratarwa, bakinta kuma na feso da feshin ruwa masu zafin gaske, wannan bishiyar kukarce ta shiga girgiza da tsananin ƙarfi, kafin wani hayaƙi ya bayyana wani baƙin gajeren aljani mumunan gaske ya bayyana, duƙawa yai cike da girmama ya fara kirari gami da fadanci.
Dakatar da shi wannan aljanar ta yi cike da facin rai ta ke faɗin.
  "Waye wanda ya aikeka yin aiki akan goɗiyata? tabbas za ka fuskanci hukunci me tsanani saboda saɓa umurnina da kuma karya dokar da na gindaya muku akan aiki da waɗacan butulun bil Adaman waɗanda basu san komi ba sai cutar da ƴan uwansu da yaɗa zalunci a doran ƙasa, yanzu-yanzu da ƙarfin ikon ubangiji na baka izini kaje ka karya aikin da kai, sannan kuma kadawo ka kai kanka wajen ruwan hukunci."
Bata jira abin da zai ce ba ta ɓacewa daga wajen, nan take ruwan ya ɗauke gaba daya kamar be taɓa wanzuwa ba.
Cikin hanzari wannan baƙin aljanin yai girgiza tare da ɓacewa ɓat, bai bayyana a ko ina ba sai akan bishiyar da Abba da Mubeena suke zaune su na hutawa.
Shuuuuuuu, wani abu ya gifta ta gefen idon Mubeenah, yayin da baƙin hayaƙi.

   CHAPTER 45-50
بسم الله الرحمن الرحيم.
Ya mamaye wajen, tare da iskar guguwa me tsanani, hakan ya yi daidai da tsayuwar jibgegiyar motar da Ya Hashim ke ciki, wasu irin baƙin ruwa masu tsananin azabe suka shiga zubowa daga idanuwana gaba ɗaya hankalina ya gushe saboda ruɗani da kuma azabar da idanuwanta ke ma ta, Abba ne ya juyo ya na kare fuskarshi daga yashin da guguwar ta ɗebo, sai ya ganni a wannan halin, cike da firgici ya soma ja d baya ya na girgiza kai ganin yanda baƙin ruwa ke tsiyaya daga idanuwana.
Fitowar Yaya Hashim daga mota ya yi daidai da ɓacewar guguwar haɗe da ɓacewar wannan ruwan daga kan fuskata kamar ba au taɓa wanzuwa ba.
A hankali na ke buɗe idanuwa waɗanda sukaimin nauyi, abin al'ajabi sai na ga Abba da Yaya Hashim tarrrr, sake  rufe idon nawa nai sai kuma na sake ganinsu, da matsananin sauri na miƙe tsaye zumbur ina dube-dube amma stil ina ganin komi clear.
   "Allahu akbar kabeeran, Allah na gode maka, Allah kai ne abin godiya, Alhamdulillah, Alhamdulillah."
Na faɗa ina sake maimaitawa cike da farin cikin yanda ganina ya dawo.
   Sakin baki Abba yai ya na bina da kallo me cike da mamaki da kuma tsoro, ga zallar al'abin abin da ya gani yana zuba daga idona.
Yah Hashim ne ya katse shi ta hanyar dafa kafaɗunshi ya na faɗin   "Wai Abba lafiya?." 
Sannan ya dawo hayyacinshi tare da basarwa ya miƙe tsaye ya na bin shawar da zuciyarshi ta bashi akan b waske kawai ya samu ya rabu da ni lafiya.
A gaggauce Ya Hashim yai mana jagora zuwa gaban motar, har lokacin fuskata ɗauke da annashuwa da farin ciki, cike da ɗauki na matsa gaban motar ina jiran ya buɗe  min da mota itace ƙarshen abin da nike son hawa a rayuwata, ina bala'in son inganni a cikin mota, amma babu halin hakan, iyakata da ita sai gani daga nesa.
Tun da muka fara shiga cikin tsararriyar unguwar bugun zuciyata ya sauya salo, numfashina na yau shirin ɗaukewa amma ban bashi damar ɗaukewarba nike janyo shi da sauri, wato malam duniya da arziƙi su na inda suke, tsayawa baku labarin yanda unguwar ta kai ƙarshe a haɗuwa ɓa ta lokacine, sai dai kawai ince kugi imagin.
Daidai wani ƙaton get na alfarma wanda ya lashe maƙudai wajen kafuwarshi Yaya Hashim ya tsaya da motar tare da fito da wani card ya miƙawa ɗaya daga cikin jibga-jibgan jaruman escort ɗin da ke  zagaye da get ɗin.
Bayan am bamu damar shiga cikin gidan ta hanyar buɗe manah wannan makeken get ɗin, kai tsaye Yaya Hashim ya danna kan motar cikin makeken ƙeraren gidan wanda yakai ƙarshe wajen haɗuwa.
    "Muƙuƙut, maƙwat."
Abba da ya hangame baki tare da karkace kai ke ta faman haɗiyar yawu, lissafi da kwancewa kawai ya ke a kwanyarshi, tare sa wasu irin tunanika da ke bijiro ma shi.
Ni kuwa sake rakuɓewa nai ina ƙara kallon yanda aka narke dukiya wajen gida wannan gida me kama d aljannar duniya, tun da nike ban taɓa ganin gida wanda ya kama ƙafar wannan wajen haɗuwa da tsaruwa ba.
BANANA ISLAND.
Zazzaune suke su huɗu akan lallausan carpet, gabansu an cike shi da kayan break fast na alfarma, kallo ɗa ya zakai musu ka gane basu cikin walwala.
Nisawa kamulallen mutum yai tare da cigaba da maganar da yake wacce ta saka sauran nutsuwa.
     "Wallahi hajjo inda kika ga mutumin ba za ki ce ba mutum ba ne, saboda kamala da dattako irin na shi, ya tabbatar min da idan har muka samo wacce ta amince zata yi wannan aiki to babu makawa Fauzan zai warke ya samu lafiya kamar kowa,   abin da ke bani tsoro yanzu ɗaya ne, shin ta yaya zamu samu wacce za ta amince da aikin alhalin ko mu da muke iyayenshi ba komi zamu iya yi ma shi ba, ni kaina jiya da na kusanci inda ya ke sai da na ƙone wallahi."
Yai maganar ya na kallon hannunshi da yai jazur ga kuma alamar konuwa ta tashi a hannun na shi.
   "Ya Allah gareka muka dogara, Allah ka bamu mafita akan yanda zamu shawo kan ciwon wannan bawa naka wanda yake cikin matsanancin hali."
  Hajjo tai maganar fuskarta na jimamin lamarin.
Mommy ce ta ɗan muskuta tare da gyara kishingiɗar da tai ta buɗe baki cikin ƙarfin hali ta na faɗin.
   "In sha Allah za'a dace dan kuwa jiya na yi magana da wannan yaron Hashim me wanki da guga akan ina so ya binciko min yarinya me hankali da nutsuwa a can cikin unguwanin talakawa, ya amsamin da in sha Allah za'a samu, yanzu haka na tabbatar da su na hanya dan kuwa munyi waya yau da asuba ya sake tabbatar min da ansamu kuma ƴar uwarshi ce, ya na da yaƙini akan zata iya, to na bashi umarni akan ya ɗaukominsu yanzu da safenan kafin anjima Mu'allim ya zo."
Jinjina kawuna sukai a zuciyoyinsu su na addu'ar Allah ya sa a dace, indai kuɗi za su yi aiki to a shirye suke wajen ganin sun salwantar da ko nawa ne dan samun lafiyar sanyin idaniyarsu.
Bayan isowarmu da kamar mintuna goma, amma shiru babu wanda ya leƙomu, mamaki, gidadanci gami da ƙauya ci sun gama daskare man kawunanmu ni da Abba, idan Abba ya kafe abu ɗaya da ido tofa ba zai janye idonsa ba har sai ya gamsu da bayanin da kwanyarshi ke ma shi na adadin kuɗaɗen da abun ya lashe kafin wanzuwarshi, duk da iskan AC da fankoki ma su wurwurawa da tsanani  gudu hakan bai yi nasarar hana gumi tsatstsafowa Abba ba, duk bayan sakanni sai ya kai hannunshi ya shafce gumin da ke barazanar jiƙeshi, sai zare jajayen koɗaɗɗun idanuwansa ya ke ya na shege lafiya, lissafi tun ya na yinshi ya na tafiya daidai har busy yaiwa brain ɗinshi yawa ta daina bashi haɗin kai saboda yanda ya takurata da lissafe-lissafe.
Tsinewa rashin siyo calculator ya saka a cikin aljihu saboda irin haka da yayi yafi sau shurin masaƙi, ni kuwa tun lokacin da akai mana iso zuwa wannan danƙareren ɗakin na alfarma wanda ya ke cike da kayan ƙawa da more rayuwa jikina yai sanyi, sai na soma tunanin anya kuwa a cikin duniyar mutane mu ke, ko dai duniyar aljannu Yaya Hashim ya kawo mu, tun ina kallon kayan ƙawa da more rayuwar da aka wadata ɗakin da su cikin tsoro, mamaki gami da al'ajabj, har na ware ina bawa idanuwana abinci nima nabi sahun Abba wajen buɗe idanuwana ina kallon kayan ban mamaki, wato malam arziƙi na inda yake, talaka bawan Allah inji hausawa sukace Talaka buzun banza indan ta mutan gari sai ya mutu.
Saƙe-saƙe da lissafe-lisafe babu wanda banyi ba, amma sam hankali da brein ɗina sun gaza lissafo min adadin yawan maƙudan kuɗaɗen da aka narka wajen gida wannan gida.
Wa ta dattijuwar ma ta ce ta shigo da kayan uniform a jikinta, a bayanta matasan ƴan mata ne suma sanye cikin uniform kalar na ta, sai Yaya Hashim da ke biye da su waya kare a kunenshi da alama waya ya ke.
Cike da fara'a matar ta ƙaraso inda muke tare da bawa ƴan matan umarnin ajiye treyn da ke hannuwansu wanda ya ke shaƙe tab da kuloli da jug na alfarma.
Gaishe mu tai tare da ƙare manah kallo ganin irin shigar da ke jikinmu, duk da ba kallon raini ko ƙasƙanci tai mana ba amma sai naji duk na muzanta, musamman dana ɗaga kai na kalli yanda kayan uniform ɗin jikinta suka sha guga suka kwanta kuf, sannan fatarta luwai gwanin kyau dan harda siririn glashi a idonta, yaƙe kawai nai ma ta ina sinne kaina ina jin wani iri, atamfar jikina na kalla wacce tana ɗaya daga cikin kayan da nike ji da su, Yaya Sumayya ce ta bani ita a wani zuwa da sukai Katsina biki suka dawo da kaya niƙi-niƙi wanda ƴan uwan Umma suka basu, shine ta ɗaukota ta bani saboda rigar ta yi daidai da ni, saboda bani da ƙiba sam sai dai inada cikar jiki da ƙira me jan hankali. 
Janye ƙafafuwa nai tare da ƙudundune su a cikin hijabi, dan ina ɗago kai naga matar ta kafe ƙafafuwan nawa da ido, ba tun yau ba nasan Allah yai mani halitar ƙafa me kyau da tsari, sautari idan na ina ina zaune da Mama takan janyo ƙafafuwa ta ɗaura a kan cinyarta ta na shafawa wai burgeta suke.
  Abbana yai saurin saukowa ƙasa bayan ya amsa gaisuwar matar cike da fara'a kamar bakinshi zai yage, bayan ta gabayar mana da waɗanan kuloli wanda na tabbata cike suke da abinci na alfarma, godiya Abba ya shiga zundumawa kamar sabon maroƙi, nannaɗe hannun riga ya soma yi tare da haɗiyar yawu ji kake "Maƙwat".
Kiciniyar buɗe food flasck ɗin ya soma amma ya kasa, gudun kar ya je yai ɓarna ya sa ya kalle ni tare da faɗin.
   "Ke Mubeenah sauko ki buɗe mana coolar muyi mu ci kafin mutan gidan su fito, dan wallahi Allah cikina ya kwakware kamar ban taɓa cin komi ba, dama dai ɗan ruwan kunu ne wanda Umma ta dama kuma kinsan halinta da baƙar ruwar tsiya ɗan kaɗan ta sammin."
  Banja da nisa ba na sauko, dan nasan halin Abba tsaf zai dalle ni maruka babu ruwanshi dan yasha faɗi da bakinshi cewa shi abin kunya gaba ya bashi ba bayaba, iskanci da abin kunya gadonshi sukai.
    Da ƙyar na iya buɗe food flask ɗin waɗanda suke ta faman ɗaukar ido da walwali, zazzafan peper soup ne wanda ke ta faman tashin ƙamshi me tado tsohuwar yunwa, ɗayar kuma soyayyen dankalin turawa wanda aka soya da kwai, jug ɗin kuma kunun madara ne fari sol sai daƙƙuwa yakemin, ban san sanda nima na bi sahun Abba wajen haɗiyar yawuba.
Abba bai jira na zuba a plate ba ya suri cinyar kaza ba tare da yayi bisimilla ba ya dirar ma ta, ganin haka ya saka nima nai maza na zanyo plate na warci ƙirji da fuffuke na saka tare da ɗan tattare hijabina gudun kar ta ɓaci nai bisimilla tare da far ma ta, lokacin da ɗanɗanon naman ya ratsa kwanyata sai da nai hooking na wucin gadi, idan ma rantsuwa nai to bazanyi kaffara ba tunda nike ban taɓa cin kaza me makamancin ɗadin wannanba, ga shi ta dahu luɓus tai taushi gwanin ɗadi wajen ci, ina ci ina jinjina kwarewar wacce ta sarrafa wannan girki, ba maki ɗari ba ni dai har maki dubu ɗari na bata wallahi.
Jug ɗin kunun na janyo na tsiyaya a ƙaramin cup, tare da zuba dankalin shima a plate ɗin da nike cin kaza, harga Allah ina da karah da kawaici amma banda wajen abinci, ina bawa cikina muhimmanci sosai, bare  nasan idan na tsaya sanya tsaf Abba wai wawure abincinan tas ya barni da haɗiyar yawu, shi yasa nima ban tsaya cutar kainaba na saki jiki na cika tunbina tsaf.
Abin mamaki duk irin mugun cin Abba sai da ya gaji ya ture kazar nan ya koma kan kunun madara, shima ya ɗaɗɗaka sosai amma bai shanye ba, yo ta ina zai iya shanye wannan kayan gara waɗanda ƙamshinsu kaɗai ya isa ya ƙosar da mutum bare ace ya ci, wani abu ɗaya da na hasaso shine, tabbas idan dai ɓangaren masu girki za'a ɗaukeni aiki zan zage in koyi irin waɗanan abubuwan dama na daɗe da burin zuwa koyan girki amma sai Umma ta sakamin mugunta, har makaranta abokin Abba ya taɓa samomin ni da ɗiyarshi amma ta shiga ta fita ta hanani zuwa sai aka ƙaƙabamin zaman shago cikin yare.
Duk abin da muke Yaya Hashim na zaune a gefe yana kallonmu, kunya gami da takaicin halin Abba duk ya cikashi, dama yasan za'ayi haka shi yasa koda wasa bai taɓa nuna ga irin gidan da ya ke aiki ba dan yasan dole wa ta rana irin haka za ta faru.
Bayan na gama ne na suɗe hannuna tas kaɗi da lashe pink lips ɗina kamar banci komi ba, sai lokacin hankalina yakai wajen Abba wanda ya wani bararraje kamar gidanshi, duk ya ɗiga musu miya a jikin carpet da gabanshi rigarshi da ya ɓata kamar wani ƙaramin yaro.
Kunya ce ta kama ni ganin yanda tai, ina tunanin inda zan samo ma shi ko da tsumma ne ya goge jikinshi kafin masu gidan su iso, amma kash na makara dan kuwa ban gama tunanin mafita hancina ya shaƙomin wani irin sanyayyen daddaɗan turare me saukar da nutsu....✍️

     CHAPTER 50-55
بسم الله الرحمن الرحيم.
Me saukar danutsuwa gami da nishaɗi, kafin ingama tunani akan daɗin ƙamshi turare wa ta matashi wacce ta ƙawatu cikin uban ado kamar wacce za ta je gasar kyau ta bayyana a parloun, gayu iya gayi ta yi shi amma kuma kallo ɗaya nai ma ta na tabbatar da ta na tare da matsananciyar damuwa, fuskarta fayau babu komi akanta sai man leɓe me sheƙi, idanuwanta duk sun zurma can ciki da alama tayi rashin lafiya saboda sautari akan samu irin wannan ramarne wajen wanda yai rashin lafiya, ko me fama da matsananciyar damuwa.
Siririyar sallama ta yi idanuwanta na akanmu, amsa ma ta na yi ina janye idanuwa daga kallonta, kallon secons biyu tai mana sannan ta ɗauke kai zuwa inda Yaya Hashim ke zaune, cike da girmama ya zamo daga kujerar tare da faɗin.
   "Ranki ya daɗe Hajiya Sulaima barka da wannan lokacin."
A taƙaice ta amsa tare da bashi umurnin mu biyo bayanta, babu ɓata lokaci yai manah inkiya akan mu taso da sauri.
Hakanan kawai na ji gabana ya tsananta dokawa da tsananin ƙarfi, sannan kuma kasala ta baibaye ni da ƙyar na samu na miƙe akan ƙafafuwana.
Abbama tuni ya miƙe ya na ta faman sakin gyatsa da buɗaɗɗiyar muryarshi.  Rufawa Yaya Hashim baya mukai har zuwa wa ta ƙofa ta glass wacce akaiwa ado da kalar gorlding, sai ɗaukar ido ta ke, bayan wannan wacce Yaya Hashim ya kira da Sulaima ta shiga muma muka rufa ma ta baya ni da Abba fuskokinmu fal mamakin irin wannan dukiya da aka narka, a wani ƙayataccen makeken parlou wanda ya gaji da gaɗuwa muka ɓulla, su uku ne zaune akan ƙayataccin kujerun alfarwa waɗanda aka ƙawata wajen da su, Dattijuwa ce zaune kusa da wa ta mata wacce taɗan jingina da jikin Dattijuwar, sai wa ni kamulallen mutum zaune a kujerar kusa da su, kusa da mutumin wacce aka kira da Sulaima ta nufa tare da zaunawa ƙasan ƙafafuwanshi.
  Cike ca fara'a Dattijuwar ta ke mana sannu da zuwa, yayin da na sake shiga wani irin yanayi marar misaltuwa ga zazzaɓi da ke shirin rufar ma ni nan take, a ƙasƙance muka rakuɓe ni da Abba, mu na jinmu wani iri ganin yanda muka samu mutanen wajen kamar sarakuna saboda ado da kwalliya, mu kuma sai na dinga ganinmu kamar bayi duƙe a gaban sarki ko yarima.
  Abba kamar zai taune harshe wajen gaisarda su,ni kuwa cike da nutsuwa na gaidasu ba tare da na kallesu ba.
   Mommy ce ta ɗago a hankali ta na gyara zamanta tare da kafe ni da ido kamar me kokonto a kaina, sai kuma ta kalli Pahpah wanda shima dai idonshi a kaina ya ke, ita kuma Hajjo hankalinta na wajen Abba wanda ke ta faman zare idanuwa ya na ƙarewa duk abin da idonshi ya sauka akanshi kallo, idan ya kalli abu sai ya lissafi idadin kimanin kuɗaɗaɗen da abin zai iya lashewa sannan ya jinjina kai ya koma wajen wani abun, bayan kamar min tuna biyu da zamanma Pahpah ya kalli Yaya Hashim tare sa gyaran murya sannan ya ce.
    "Masha Allah, Hisham wannan ita ce ƙanwar ta ka ko? gaskiya na yaba da hankalinta sosai, kuma ina da yaƙini akan za ta iya, nutsuwarta da kamalarta sun burge ni ainun, sannan ina fatan itace za ta zame mana abin alfahari anan gaba."
"Dararammm" ƙirjina ya doka da tsananin ƙarfi, yayinda zuciyata ke kokowar fitowa saboda razani da fargabar da nike tsintar kaina a gaban waɗanan mutane.
   Aje numfashin Pahpah ya yi daidai da tabbatuwar lissafin da zuciya da kwanyar Abba ya haɗe waje ɗaya, tare da gamsar da kanshi wannan ita ce sakayyar yanda gobenshi da ta iyalanshi za ta kasance, dan haka sai ya aro bargon nutsuwa ya yafawa kanshi, tare da ƙoƙarin hana idanuwanshi kalle-kallen abubuwan da suke neman caza tunaninshi.
  Nutsuwarshi ta yi daidai ta kallonshi da Pahpah yai tare da fara yi ma shi magana ya na karantar yanayinshi.
Babban abin da ya burge bai wuce yanda naga Abba ya kame kamar ba shi ba ya na zayyano zantuka masu ma'ana da dattako, sai na ji wani sanyi da farin ciki ya baibaiyane yau ɗaya Abba ya ɓoye hallayarshi a gaban mutane.
⭐⭐⭐⭐
BAYAN AWANNI BIYU.
⭐⭐⭐⭐
Zaune nike akan mafefen royal bed ɗin da ya mamaye ɗakin, ya yinda idanuwa ke zubarda hawaye wanda ni kaina bansan na minene ba, amma zuciyata ta tilasta ni amincewa sa lallai Abba baya so na, ban taɓa kawo afkuwar irin wannan lamarin nan kurkusa a rayuwata ba, ban san mi yasa a kaina Abba ya ke kasancewa me son kanshi ba, muddin lamari ya shafe ni to babu makawa sai Abba ya nuna son kai akaina.
   Ɗaure fuska na yi tare da furta "Abba kenan, ina mai tabbatar maka daga wannan karon rayuwata ta canza, Abba daga yau bazan sake kasancewa cikin baƙin cikin abubuwanda kake yiminba, daga yau zan tsaya tsayin daka wajen ganin na inganta rayuwta kamar ko wace mace." Na yi maganar kamar Abban na gabana ko ancemin ya na jin abin da nike faɗa.
Rigar da aka aje kusa da ni marar nauyi na ɗauka, sai da na tabbatar da babu me kallona sannan na shiga warware ƙaton towel ɗin da aka kawomin wai in ɗaura idan zan shiga wanka, a jikin ƙaton madubin da ke shaƙe da kayan kwalliya na kalla, ina sake ƙarewa surar jikina kallo ta cikin gashin, wani irin daɗi ne da sanyi ne ya baibaye ni domin kuwa ni kaina nasan Allah yayimin baiwar tsarin zubin hallitta me ɗaukar hankali, sai na ji zuciyata na min wasu saƙe-saƙe aiko nai saurin yin A'uziyya tare da hanama kaina sake yarda da yin makamancin wannan tunanin, cikin sauri na zura rigar tare da  mulke jikina da lallausan losion wanda naga an jera, ban tsaya jiran komi ba na ɗauki veil ɗin rigar na ɗaure kaina da shi, sai na kawo hijabina na saka, kallon kaina nai a madubi sai naga na yi wani irin kyau na musamman wanda zan rantse ban taɓa yin irinshi ba, tunawa da wannan matar wacce na ji sun kira da Mommy ta ce inyi sauri ta na jirana, ya saka nai hanzarin juyawa dan infita, sai de kuma na mance inda ƙofar ta ke, duk inda na taɓa sai inga ashe ba ƙofar ba ne, tashin hankali ne ya baibaye ganin ƙofa ta ɓacewa ganina, da ƙyar na rarrashi kaina banyi kuka ba, amma kuma daf ni ke da rafka ihu ko za'a samu  wanda zai kawo min ɗauki idan ya jiyo ni.
    Ƙarar buɗe abu na ji, cikin sauri na ɗaga kaina dan ganin minene, sai na sauke udanuwa akan wacce na ji an kira da Sulaima, ajiyar zuciya na saki ina godiya ga Allah da ya kawo min ɗauki.
Guntun murmushi ta sakarmin tare da ƙarasowa inda nike ta na min magana da turanci, aiko gaba na sake tsallen bugu, dan harga Allah nasan ina jin turanci amma da na ji yanda ta ke nata turancin cike da kwarewa da iyayi sai na kasa fahimtar mi ta ke nufi.
    "Oh sorry, Mubeenah ko! dama Mommy ce ta ce ki zo muje idan kin ƙarasa, tun ɗazu muke jiranki amma shiru baki fito ba."
Zurum na miƙe tsaye ba tare da na yi magana ba, dan sai na tsinci kaina cikin tsoron buɗe baki inyi magana kar inyi ba daidaiba in kwafsa.
Ganin na miƙe tsaye ya saka ta ɗauke kai daga kallona da ta ke, a ranta ta ke yabawa da irin kyawun da Allah yai min, sai de rashin gyara da ƙarancin wayewa ya disashe ƙyalin kyawun nawa, amma duk da haka kallon farko za'a sakani a cikin jerin kyawawa.
Bin bayanta ni ke kaina a ƙasa har muka isa wani ɗan ƙaramin parlou wanda babu komi a cikinsa saga na'urar Ac sai ƙaramin fridge me kyau da tsari sai kujeru masu taushi. ganinmu ya saka Mommy da Hajjo miƙewa tsaye, bayan mun ƙarasa na zame na sake gaidasu ta hanyar yin jimla.
  Bayan sun amsa Hajjo ta matso kusa da ni tare da kama hanuna ta na faɗin.
    "Mu je jikata yarinyar kirki, Allah ya albarkaci rayuwarki ya haskaka ki da saiken alkairi."
Amsawa na yi a cikin zuciyata ina yaba karamci irin na waɗanan mutanen.
Mommy ce gaba sai ni da Hajjo da Sulaima a bayanta, sai da tai ɗan jimmm sannan ta tura ƙofar glashin tare sa Bisimilla ta tura kanta ciki, haka Sulaima  ta rufa ma ta baya, yayinda Hajjo ta tura kanta tare da janyo hanuna nima na shiga.
Wa ni irin mummunan bugu ƙirjina yau, wanda saura taƙi ɗaya rak ya ragewa zuciyata ta wuntsilo ta maƙogarona zuwa waje, ban san lokacin da na duƙe a wajenba na shiga maida numfashi da tsananin sauri, hannunawa dafe da ƙirjina, dokawar da zuciyata ke yi na barazanar toshe magudanar numfashina, yayin da wa ta iriyar zufa tare da sanyi suka lulluɓe ni lokaci guda, juyowar Mommy da duƙowar Hajjo a kaina ta na jijjigani ya yi daidai ta isowar Pahpah wajen, cikin hanzari ya matso kusa da ni fuskarshi na bayyanar da annuri gami da tausayina a lokaci ɗaya, kafin kowa ya samu damar cewa komi Pahpah ya duƙa tare da kamo hannuwana ya miƙar da ni tsaye, sai da ya tabbatar da na samu nutsuwa sannan cikin taushin murya gami da rarrashi ya ke faɗin.
   "Ki nutsu! nutsu kinji mah doughter, ki tausayawa halin da ɗan uwanki musulmi, kuma wanda ke amsa suna miji a gareki yanzu ya ke ciki, ke kaɗaice za ki iya ceto rayuwarshi da taimakon ubangijinmu, na baki yardata 100% a karo na farko a cikin rayuwata da na yarda da wani mutum na daban har na yi marabada shi a cikin familynah."
Duk da yanda ƙafafuwana ke rawa su na barazanar kayarda ni, amma sauraren kalaman da suka ci gaba da fitowa daga bakin Pahpah, wanda nike wa kallon mutum me daraja da karamci, sai na ji zuciyata na bani kwarin gwuiwa, hakan ya saka na shiga gyaɗa ma shi kai, ban san wane zaren ƙaddara bane ya janyo ni zuwa cikin waɗannan ahali masu karamci, ban san cewa amincewar da na yi ba zai zama mabuɗin buɗe ƙofofin ƙaddararon rayuwata, haka kawai nike ji a jikina daga yau kuma yanzu rayuwata ta sauya, sauyi sosai wanda ya banbanta da irin faɗi tashi da tarin ƙalubalen da na fuskanta a rayuwata.
Cike da tausaya Pahpah ya janyo hannuna zuwa ainahin cikin ɗakin, wanda shigata cikinshi ya zaftare abubuwa da dama daga ratuwa da burukana, ɗakin da ya zama wajen da zan kafa tarihin wa ta rayuwa me cike da rikitattun al'amurra.
Duk taƙo ɗaya da zanyi, ina aje ƙafata ne tare da bugawar zuciya me tsananin ƙarfi, sannan kuma ina jin wani irin ZAFI me kama da ZAFIN WUTA🔥🔥🔥  ya na fuskanto ni, a daidai lokacin da na sauke takona na ƙarshe, a lokacin ne zuciyata ta tsaya cak da bugawa, gangar jikina ta kafe akan ƙafafuwa, a sa'ilin da idanuwa suka sauka abin abin da ya nemi hargitsa duniyata a lokacinne kwanyata ta shiga maimaitomin tariyar mafarkan da suka addabe ni a cikin barci musamman kwanakinnan.....✍️

